Jangan berputus asa hadapi COVID-19: PM

KUALA LUMPUR, 20 Feb. – Perdana Menteri Tan Sri Muhyiddin Yassin hari ini mengajak rakyat supaya tidak berputus asa dengan situasi masa kini dan bangkit kembali tatkala negara berhadapan dengan pandemik dan kesan COVID-19.

Beliau berkata tahun 2020 merupakan tahun yang sukar dan telah memberi banyak pengajaran buat semua rakyat, yang mana seperti negara-negara lain, Malaysia turut berdepan dengan situasi yang cukup luar biasa.

“Bak kata pepatah, kita tidak boleh mengubah arah angin tetapi kita boleh melaraskan layar kita supaya sentiasa sampai ke destinasi kita…kita adalah layar kita sendiri jadi marilah kita bekerjasama untuk menghadapi cabaran sukar ini, “ kata  beliau dalam perutusan sempena Sambutan Rumah Terbuka Tahun Baru Cina Norma Baharu 2021 yang disiarkan di saluran televisyen utama negara malam ini.

“Pada masa yang sama, kita tidak boleh berputus asa ibarat seekor lembu yang sentiasa bertenaga dan bersedia untuk membajak dan berbakti kepada tanah,” katanya yang merujuk kepada sambutan Tahun Baharu Cina tahun ini yang jatuh pada Tahun Lembu.

Beliau berkata kerajaan prihatin dan sentiasa mendengar pandangan serta keluhan mereka yang terkesan  akibat pandemik ini, malah kerajaan akan terus menggiatkan usaha untuk mengimbangi antara aspek kelangsungan hidup dan ekonomi negara.

Katanya oleh kerana itu, kerajaan telah memperkenalkan pelbagai dasar dan inisiatif termasuk Pakej Rangsangan Ekonomi dan yang terbaharu, Pakej Bantuan Perlindungan Ekonomi dan Rakyat Malaysia (PERMAI) bagi memelihara kebajikan rakyat dan menyokong kelangsungan perniagaan.

Dalam pada itu, Perdana Menteri menyedari sambutan Tahun Baharu Cina tidak lengkap tanpa tradisi pemberian angpau untuk anak-anak kecil serta saudara mara yang belum berkahwin, serta amalan makan malam bersama ahli keluarga yang turut menjadi kebiasaan semasa sambutan Tahun Baharu Cina.

Bagaimanapun, katanya memandangkan risiko jangkitan COVID-19 masih wujud dalam komuniti, maka adalah wajar untuk setiap pihak menyesuaikan amalan dan tradisi sambutan perayaan dalam bentuk yang lebih inovatif iaitu menerusi teknologi digital seperti aplikasi e-Angpau.

“Walaupun pertemuan secara fizikal adalah terhad buat masa ini, namun teknologi yang ada pada hari ini harus dimanfaatkan untuk mengeratkan silaturrahim antara satu sama lain.

Saya berharap saudara dan saudari tetap dapat meraikan perayaan Tahun Baharu Cina bersama keluarga tersayang…ingatlah untuk mematuhi segala garis panduan atau prosedur operasi standard (SOP) yang telah ditetapkan pada setiap masa,” katanya.

Muhyiddin berkata Malaysia ibarat kepelbagaian ramuan dan rasa dalam hidangan “Yee Sang” yang penuh berwarna-warni, yang sememangnya terkenal dengan masyarakat majmuk yang menyambut perayaan yang berbeza setiap tahun.

“Inilah yang menjadi kebanggaan kita sebagai rakyat Malaysia di mana kita dapat meraikan bersama-sama setiap perayaan dengan penuh semangat perpaduan dan keharmonian.

Tahun Baharu Cina adalah mengenai bersatu hati, keamanan, kemakmuran dan kegembiraan … saya berdoa agar konsep ini mengatasi umur, bangsa, agama dan budaya dan saya percaya Tahun Baharu Cina akan membawa harapan baharu dan pencapaian baharu,” katanya.

Katanya sambutan perayaan melalui program Majlis Rumah Terbuka anjuran Kementerian Pelancongan, Seni dan Budaya yang diadakan pada setiap tahun sememangnya menjadi antara wadah perpaduan masyarakat majmuk Malaysia.

“Ia bukan saja menghangatkan kemeriahan sambutan perayaan berbilang bangsa, malah turut dapat menzahirkan rasa saling menghormati dan menghargai perbezaan kaum dan budaya di kalangan masyarakat,” katanya.- BERNAMA


Kerja menghias Kampung Machap Baru ditangguh seminggu, hormati mangsa tragedi

MACHAP JAYA 27 Disember – Kerja-kerja menghias Kampung Machap Baru bersempena Tahun Baru Cina ditangguh seminggu bagi menghormati pemergian ahli keluarga yang juga penduduk kampung tersebut dalam tragedi tanah runtuh Batang Kali.

Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem bagaimanapun berkata, kerja-kerja menghias akan disambung pada minggu hadapan.

Katanya, penangguhan pemasangan hiasan sempena Festival Tanglung di kampung terbabit bagi menghormati dua keluarga yang melibatkan lapan mangsa dari kampung tersebut yang yerlibat dalam tragedi tanah runtuh di tapak perkhemahan Father’s Organic Farm baru-baru ini.

“Namun, ia akan disambung semula pada minggu hadapan, masih berbaki 20 hari menuju Tabun Baru Cina 2023, jadi penduduk dan persatuan yang terlibat akan bekerjasama memasang tanglung mengikut kreativiti mereka,” katanya.

Beliau yang juga Ahli Dewan Undangan Negeri (Adun) Machap Jaya berkata demikian ketika ditemui pada Majlis Perasmian Festival Tanglung sempena Tahun Baru Cina di Kampung Baru Machap Umboo, di sini malam tadi.


COVID: Kes terus naik mendadak, masyarakat dirayu amal kawalan pergerakan kendiri

KUALA LUMPUR 18 Mei. – Peningkatan kes baharu COVID-19 secara mendadak sejak awal April lalu, memberi tekanan hebat kepada sistem perkhidmatan kesihatan negara, kata Ketua Pengarah Kesihatan Tan Sri Dr Noor Hisham Abdullah.

Justeru, beliau merayu supaya masyarakat melakukan kawalan pergerakan kendiri terutama dalam tempoh Perintah Kawalan Pergerakan (PKP) dalam usaha memutuskan jangkitan wabak itu.

“Menjadi tanggungjawab kita bersama untuk memutuskan rantaian jangkitan COVID-19 dan rakyat Malaysia adalah barisan hadapan yang amat penting pada ketika ini. Kita tiada pilihan lagi, kita mesti jaga kita!,” katanya dalam satu kenyataan mengenai penularan COVID-19, hari ini.

Dr Noor Hisham berkata Malaysia masih kekal merekodkan kes harian COVID-19 melebihi empat digit dengan kes aktif sudah melebihi angka 40,000, malah kebanyakan hospital kerajaan mahupun swasta, serta Pusat Kuarantin dan Rawatan COVID-19 Berisiko Rendah (PKRC) di seluruh negara hampir mencecah kapasiti maksimum.

“Lebih membimbangkan, semakin banyak kes positif yang memerlukan rawatan di Unit Rawatan Rapi (ICU) dan sokongan alat bantuan pernafasan sejak beberapa minggu kebelakangan ini.

“Pada masa yang sama jumlah kes kematian harian yang dilaporkan kepada Pusat Kesiapsiagaan dan Respons Krisis Kebangsaan (CPRC) semakin meningkat saban hari,” katanya.

Kata beliau, Kementerian Kesihatan Malaysia (KKM) menjangkakan akan berlaku lonjakan bilangan kes harian COVID-19 seperti yang berlaku di luar negara berikutan penularan varian baharu COVID-19 termasuk beberapa Varian Yang Membimbangkan (VOC) dalam komuniti dengan kadar penularan lebih cepat dengan kadar kematian yang lebih tinggi.

Justeru, beliau amat berharap semua lapisan masyarakat melaksanakan kawalan pergerakan kendiri dengan duduk di rumah dan tidak keluar dari rumah jika tiada keperluan penting selain mematuhi segala prosedur operasi standard (SOP) yang ditetapkan terutama jika terpaksa keluar rumah.

“Majikan juga digalakkan untuk memberi kebenaran kepada pekerja untuk bekerja dari rumah (BDR) dan mengehadkan bilangan pekerja yang hadir ke pejabat pada satu-satu masa,” katanya.


Pemandu, kelindan treler maut nahas di Lebuhraya KL-Karak

KUANTAN 12 April. – Seorang pemandu dan kelindan treler membawa muatan bongkah batu maut selepas kenderaan berat itu terbabas dan terbalik di Km43.4 Lebuhraya Kuala Lumpur-Karak di Bentong, kira-kira 200 km dari sini malam tadi.

Ketua Jabatan Siasatan dan Penguatkuasaan Trafik Pahang Superintendan Kamarulzaman Jusoh berkata, dalam kejadian 9 malam itu, kedua-dua mangsa yang tersepit di dalam treler berkenaan maut di lokasi kejadian akibat kecederaan parah pada seluruh badan.

Mangsa dikenal pasti sebagai Izani Hasri Azmi, 44, dari Marang, Terengganu yang memandu treler itu dan Yusoff Mat Zain, 63, dari Kuantan.

“Kemalangan dipercayai berlaku selepas treler yang dalam perjalanan dari ibu negara ke Bentong itu hilang kawalan dan melanggar pembahagi jalan sebelum terbalik,” katanya dalam kenyataan, di sini hari ini.

Beliau berkata pihaknya terpaksa meminta bantuan pasukan bomba bagi mengeluarkan mangsa yang tersepit dan mayat dibawa ke Hospital Bentong untuk dibedah siasat.


COVID-19: Catat 2,335 kes baharu hari ini, yang tertinggi direkodkan – KP Kesihatan

KUALA LUMPUR 26 Dis – Malaysia merekodkan kes harian baharu COVID-19 tertinggi sejak pandemik itu melanda negara dengan 2,335 kes hari ini, sekali gus menyaksikan jumlah kes aktif dengan kebolehjangkitan kini melepasi angka 20,000 kepada 20,035 kes.

Ketua Pengarah Kesihatan Tan Sri Dr Noor Hisham Abdullah berkata perkembangan baharu itu menjadikan jumlah keseluruhan kes di negara ini mencecah 103,900 kes, selain turut merekodkan dua kematian baharu melibatkan warganegara.

Beliau berkata Wilayah Persekutuan Kuala Lumpur melaporkan kes baharu tertinggi iaitu 728 kes dengan 677 daripadanya melibatkan kluster-kluster sedia ada dan hasil saringan kontak rapat COVID-19 di lapangan.

“Selangor mencatat sebanyak 710 kes; Johor (412 kes); Sabah (248 kes); Pulau Pinang (58 kes); Kelantan (54 kes); Negeri Sembilan (33 kes); Perak (26 kes) dan Pahang (19 kes).

Sementara itu, Kedah dan Wilayah Persekutuan Labuan masing-masing merekodkan 16 kes; Sarawak (enam kes); Melaka (lima kes); Wilayah Persekutuan Putrajaya (tiga kes) dan Perlis hanya satu kes,” katanya dalam satu kenyataan mengenai perkembangan jangkitan COVID-19, di sini hari ini. – BERNAMA


DUN Perlis bubar hari ini

KANGAR, 14 Okt – Menteri Besar Perlis Datuk Seri Azlan Man mengumumkan pembubaran Dewan Undangan Negeri Perlis ke-14 berkuat kuasa hari ini.

Azlan berkata pembubaran DUN itu telah mendapat perkenan Raja Perlis Tuanku Syed Sirajuddin Putra Jamalullail bagi membolehkan pilihan raya negeri diadakan serentak dengan Pilihan Raya Umum Ke-15 (PRU15).

Katanya beliau dan Speaker DUN Perlis Datuk Hamdan Bahari telah menghadap Raja Perlis di Galeri Diraja Arau pada pukul 3 petang semalam dan menyembah maklum memohon pembubaran DUN Perlis.

“Alhamduillah baginda telah memberi perkenan dan tarikh pembubaran DUN berkuat kuasa hari ini,” katanya dalam sidang media di pejabatnya di sini hari ini.
Azlan Man berkata Raja Perlis juga telah menandatangi pengisytiharan pembubaran DUN Perlis berkuat kuasa hari ini.

“Jadi PRU Negeri akan diadakan serentak dengan PRU15 dan kita akan serahkan segala urusan kepada pihak Suruhanjaya Pilihan Raya Malaysia (SPR) untuk membuat tindakan sewajarnya,” katanya.

Perlis mempunyai 15 kerusi DUN. Sebelum pembubaran DUN penggal ke-14, sepuluh kerusi diwakili Barisan Nasional (BN), tiga PKR dan dua PAS.

Perlis mempunyai tiga kerusi Parlimen. Penyandang kerusi Arau dan Padang Besar adalah Datuk Seri Dr Shahidan Kassim dan Datuk Zahidi Zainul Abidin masing-masing dari BN, manakala kerusi Parlimen Kangar disandang Noor Amin Ahmad (PKR).


Mekanik didakwa bunuh isteri sehari sebelum Aidilfitri

KAJANG, 9 Mei – Seorang mekanik dihadapkan ke Mahkamah Majistret di sini hari ini atas pertuduhan membunuh isterinya di sebuah rumah di Cheras sehari sebelum Aidilfitri.

Mohd Syawalludin Ismail, 38, didakwa membunuh Siti Nadirah Mohd Nazul, 28, di sebuah rumah di Taman Koperasi Maju Jaya, Jalan Maju Jaya 5, Cheras antara 12 tengah malam hingga 3.30 pagi, 1 Mei lepas.

Mohd Syawalludin mengangguk faham selepas pertuduhan terhadapnya dibacakan di hadapan Majistret Syahrul Sazly Md Sain dan tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi.

Pada 6 Mei lepas, media melaporkan seorang wanita maut akibat dipukul suaminya dipercayai kerana memuat naik di media sosial bahawa lelaki itu mempunyai hubungan sulit, dalam kejadian di sebuah rumah flat.- BERNAMA


Kelulusan permohonan pekerja asing akan disegerakan

BANDA HILIR 25 Jun – Masalah kekurangan tenaga kerja khususnya pekerja asing menjadi antara perkara yang dibangkitkan pemain industri perniagaan dan perindustrian sejak akhir-akhir ini.

Menteri di Jabatan Perdana Menteri (Ekonomi), Datuk Seri Mustapa Mohamed berkata, kerajaan mengambil maklum dan memandang serius mengenai masalah itu terutamanya dalam usaha pemulihan ekonomi yang sedang berlaku kini.

“Kerajaan memandang serius ke atas impak kekurangan pekerja asing ke atas ekonomi yang sering dibangkitkan oleh pihak industri. Setakat 10 Jun 2022, daripada kira-kira 266,000 kuota pekerja asing yang diluluskan, hanya 19,000 daripada 12 sumber negara yang telah memasuki Malaysia.

“Susulan daripada ini, Menteri Sumber Manusia dan Menteri Dalam Negeri akan mengadakan sesi libat urus dengan kementerian dan agensi serta pihak yang berkenaan bagi mempercepat serta mempermudahkan lagi proses kemasukan pekerja asing yang telah diluluskan,” katanya.

Beliau berkata demikian ketika berucap mewakili Perdana Menteri pada Mesyuarat Agung Tahunan Gabungan Dewan Perniagaan dan Perindustrian Cina Malaysia (ACCCIM) ke-76 di Hotel Hatten, di sini, hari ini.

Hadir sama Presiden Dewan Perniagaan dan Perindustrian Kebangsaan Malaysia (NCCIM) Tan Sri Low Kian Chuan, Menteri Pengangkutan Datuk Seri Dr Wee Ka Siong, Exco Perpaduan, Hubungan Masyarakat, Tenaga Kerja dan Hal Ehwal Pengguna Melaka Ngwe Hee Sem dan lain-lain kenamaan.

“Perusahaan, terutamanya perusahaan kecil dan sederhana (PKS) disaran untuk mengambil peluang pelbagai kemudahan kewangan dan dana serta geran yang disediakan oleh pelbagai agensi Kerajaan untuk menyokong automasi dan pendigitalan ke arah mencapai Industri 4.0,” katanya.

Dalam pada itu, beliau berkata, kerajaan amat mengalu-alukan penyertaan dan komitmen daripada pihak swasta dan komuniti perniagaan seperti yang ditunjukkan oleh ACCCIM untuk bersama-sama mencari jalan penyelesaian terhadap cabaran yang dihadapi dalam menjalankan perniagaan.

Katanya, kerajaan akan terus memantapkan peranannya sebagai pemudah cara dalam menyelesaikan isu dan cabaran berkaitan peraturan bagi menambah baik persekitaran perniagaan, melonjakkan produktiviti dan daya saing peniaga, serta menyokong pertumbuhan ekonomi yang lebih rancak.


Hentikan kecaman, bapa maafkan jurulatih

ALOR GAJAH 3 Januari – Bapa kepada pemain bola tampar yang tular ditampar jurulatihnya ketika perlawanan di Johor, baru-baru ini, meminta masyarakat untuk tidak terus memperbesarkan insiden itu dan menghentikan kecaman terhadap jurulatih terbabit.

Abdul Halim Bakar, 50, berkata, bagi pihaknya tiada tindakan lanjut yang mahu diambil kerana menganggap perkara itu selesai selain sudahpun memaafkan jurulatih berkenaan yang sudah melatih dua anaknya sejak sekian lama.

“Hentikanlah kecaman itu dan saya juga harap tiada tindakan yang akan diambil terhadap jurulatih anak saya. Kejadian itupun bukannya sampai cedera.

“Sekiranya saya ingin ambil tindakan, hari kejadian lagi sudah dibuat laporan. Malah selepas insiden itu juga anak saya terus bangkit dengan prestasi yang lebih baik,” katanya.

Menurut juruteknik kilang itu, dua anaknya masing-masing berusia 14 dan 16 tahun berada dibawah bimbingan jurulatih terbabit dan banyak jasa beliau dalam mendidik serta melatih anaknya sehingga membolehkan mereka mewakili Melaka.

Katanya, jurulatih itu banyak mengorbankan masa dan tenaga dalam membangunkan sukan bola tampar negeri malah dia juga ada mengeluarkan perbelanjaan sendiri untuk melatih anak-anak.

“Malah anak-anak turut memaklumkan meskipun jurulatihnya itu seorang yang tegas namun tidak pernah bertindak seperti itu sebelum ini dan insiden baru-baru ini adalah pertama kali berlaku,” katanya.

Terdahulu, Kementerian Pendidikan (KPM) sudah mengadakan perjumpaan bersama ibu bapa dua pemain bola tampar perempuan bawah 14 tahun Melaka yang ditampar jurulatih, semalam.

Menteri Pendidikan, Fadhlina Sidek, berkata pertemuan itu adalah untuk mendapatkan maklum balas ibu bapa pelajar itu berkaitan insiden yang menimpa anak mereka.

Semalam, Melaka Hari Ini melaporkan, keputusan sama ada khidmat jurulatih B-14 (wanita) Melaka yang didakwa menampar dua pemain remaja perempuan diteruskan atau sebaliknya akan diketahui Rabu ini.

Exco Pembangunan Belia, Sukan dan Badan Bukan Kerajaan (NGO) negeri VP Shanmugam berkata, beliau akan menyelesaikan isu itu dengan sebaiknya dengan mengambil kira semua faktor.


Kerjasama ASEAN-China: Pelancongan rentas sempadan penting kepada pemulihan – Ismail

KUALA LUMPUR 10 Sept – Perdana Menteri Datuk Seri Ismail Sabri Yaakob berkata beberapa inisiatif bersama berhubung ‘gelembung pelancongan’ dan peraturan kuarantin boleh diteroka antara ASEAN dan China bagi memulihkan industri pelancongan dan juga saling hubungan antara penduduk.

Beliau berkata, usaha kreatif adalah penting dalam mengembalikan hubungan antara penduduk memandangkan pandemik ini telah mengakibatkan sempadan negara diperketat, dan pelancongan masih dianggap sebagai aktiviti berisiko tingi.

“Sehubungan itu kita merasa gembira apabila ASEAN sedang membangungkan dengan aktif kerangka kerja urusan koridor pelancongan bagi memberi kemudahan kepada perdagangan rentas sempadan serta pelaburan, dan ini akan mewujudkan laluan yang mantap ke arah pemulihan dan pertumbuhan ekonomi serantau,” katanya.

Beliau berkata demikian semasa berucap secara maya di Ekspo China-ASEAN (CAEXPO) ke-18 dan Sidang Kemuncak Pelaburan Perniagaan Chin-ASEAN (CABIS) ASEAN yang berlangsung di Nanning, China.

Gelembung pelancongan adalah satu daripada tiga faktor utama yang diketengahkan oleh Ismail Sabri di forum itu untuk menjadi asas kepada masa depan hubungan ASEAN-China, dan dalam memudahkan pemulihan ekonomi kesan impak COVID-19.


Harga ayam: Bukan pusingan U, tapi berasaskan pandangan rakyat – PM

PUTRAJAYA, 25 Jun – Kerajaan tidak membuat pusingan U berhubung pengumuman tidak akan mengapungkan harga ayam di pasaran, kata Perdana Menteri Datuk Seri Ismail Sabri Yaakob.

Keputusan ini beri kebaikan kepada rakyat, bukan pusigan U. Kita buat untuk kebaikan rakyat,” katanya kepada pemberita selepas meninjau Hari Rekreasi Putrajaya (HRP) 2022 dan Karnival Jom Heboh Putrajaya di Anjung Floria di sini hari ini.

Semalam, Perdana Menteri mengumumkan harga ayam tidak akan diapungkan dan harga siling baharu akan diumumkan Kementerian Pertanian dan Industri Makanan (MAFI) dalam masa terdekat.

Dilaporkan, MAFI akan mengadakan satu mesyuarat khas bersama Kementerian Perdagangan Dalam Negeri dan Hal Ehwal Pengguna (KPDNHEP) serta pemain industri penternakan ayam bagi membincangkan isu berkaitan bekalan dan harga siling baharu ayam di pasaran, hari ini.

Mengenai program HRP 2022, Ismail Sabri berkata ia merupakan perhimpunan keluarga yang besar selari dengan konsep Keluarga Malaysia yang diperkenalkan pada Oktober tahun lepas.

“Saya pun teruja ketika sampai, mungkin kerana saya lihat orang begitu ramai bukan sahaja sekitar Kuala Lumpur tetapi juga ada dari Negeri Sembilan, Perak dan Pahang,” katanya.

Antara gerai pameran dilawati adalah Kelab Kucing Malaysia, Didik TV, Studio A Jom Heboh, Media Prima, Aspirasi Keluarga Malaysia dan Putrajaya Floria.

Turut hadir Ketua Setiausaha Negara Tan Sri Mohd Zuki Ali, Menteri Wilayah Persekutuan Datuk Seri Dr Shahidan Kassim dan Presiden Perbadanan Putrajaya (PPj) Datuk Fadlun Mak Ujud.

HRP 2022 julung kali diadakan bertujuan mempromosi Putrajaya sebagai Bandar Rekreasi yang mempunyai pelbagai produk pelancongan antaranya Pantai Floria, sisir tasik, laluan basikal dan nurseri tanaman. – BERNAMA


Seorang maut, lima cedera akibat lumba haram

IPOH, 15 Jan – Seorang penunggang motosikal maut manakala lima lagi cedera dalam kemalangan yang dipercayai berpunca daripada kegiatan lumba haram di KM187.7 Lebuhraya Utara-Selatan arah selatan awal pagi ini.

Ketua Polis Perak Datuk Seri Mohd Yusri Hassan Basri berkata pihaknya menerima maklumat pada pukul 1.50 pagi tadi berkaitan kemalangan yang melibatkan enam motosikal jenis Yamaha Y15ZR dari arah Plaza Tol Alor Pongsu menghala ke Bukit Merah.

Beliau berkata lelaki yang berumur 20 tahun itu disahkan meninggal dunia di tempat kejadian manakala lima penunggang yang lain mengalami pelbagai kecederaan.

“Kesemua yang cedera dibawa ke Hospital Taiping dan Parit Buntar bagi menerima rawatan manakala lelaki yang maut dibawa ke Hospital Parit Buntar bagi tujuan bedah siasat,” katanya dalam kenyataan.

Mohd Yusri berkata kes diklasifikasikan di bawah Seksyen 41(1) Akta Pengangkutan Jalan (APJ) 1987, dan beliau selain meminta orang ramai yang mempunyai maklumat berkaitan kejadian untuk tampil membantu siasatan di talian 057210539 atau 0136200564. – BERNAMA


Pharmaniaga yakin mampu tampung permintaan vaksin di Malaysia

KUALA LUMPUR 11 Feb. – Pharmaniaga Bhd yang mampu menyediakan dua juta sebulan vaksin CoronaVac keluaran syarikat farmaseutikal China, Sinovac Life Sciences Co Ltd (Sinovac); yakin pihaknya akan dapat menampung permintaan harian vaksin yang disasarkan negara nanti.

Timbalan Pengarah Urusannya, Mohamed Iqbal Abdul Rahman berkata syarikat itu telah melabur sejumlah RM3 juta untuk meningkatkan kapasiti sedia ada, dan bersedia untuk menambah pelaburan jika permintaan tinggi diterima bagi vaksin CoronaVac itu.

Katanya sehubungan itu beliau berharap Pharmaniaga akan mendapat kelulusan Bahagian Regulatori Farmasi Negara (NPRA) Kementerian Kesihatan (KKM) sekurang-kurangnya April ini bagi membolehkan ia mula mengedar vaksin CoronaVac di Malaysia.

Beliau berkata Pharmaniaga telah menandatangani perjanjian dengan Sinovac untuk membekalkan 14 juta dos vaksin COVID-19 dengan proses pembotolan dibuat di kilang berteknologi tingginya di Puchong, Selangor.

Bercakap dalam program wawancara Ruang Bicara terbitan Bernama TV malam tadi, Mohamed Iqbal berkata, syarikat itu juga telah menandatangani perjanjian untuk membekalkan 12 juta dos vaksin CoronaVac COVID-19 kepada KKM.

Jumaat lepas, Menteri Kesihatan Datuk Seri Dr Adham Baba dilapokan berkata 600 pusat pemberian vaksin akan dibuka di seluruh negara nanti, dan beliau menjangka 210 suntikan suntikan vaksin dapat diberikan di satu-satu lokasi sehari, sekiranya semua berjalan lancar.

Sementara itu Pengarah Logistik dan Pengedaran syarikat, Abdul Malik Mohamed yang turut menjadi jemputan program berkata, dengan berbekalkan pengalaman 26 tahun, syarikat itu optimis dan bersedia dalam pengendalian pengurusan bekalan vaksin Sinovac, sebaik ia tiba di pintu antarabangsa negara seperti yang dijadualkan.

Katanya syarikat itu mempunyai kemudahan gudang utama dilengkapi dengan bilik sejuk untuk menyimpan vaksin dengan sistem aktif selain sistem sokongan lain sekiranya bekalan elektrik terputus.

“Kami juga mempunyai ‘tulang belakang’ yang baik dari sudut pengedaran, prosedur operasi standard (SOP) yang sentiasa ditambah baik, dan juga lebih 400 pekerja yang mahir mengendalikan sistem logistik, selain keberadaan gudang di lima lokasi strategik iaitu dua di Lembah Klang, satu di utara dan masing-masing satu di Sabah dan Sarawak.

“Bagi memastikan pengagihan dapat dilakukan dengan pantas dan tepat, pengangkutan kami juga dilengkapi teknologi Internet of Things (IoT), yang akan membolehkan kami menjejaki kedudukan kenderaan sepanjang masa, agar bekalan diterima tepat pada masa,” katanya.

Abdul Malik berkata koordinasi antara pembekal vaksin dan pusat penerimaan vaksin atau fasiliti kesihatan, adalah antara perkara yang perlu dititikberatkan untuk mengelak berlaku lambakan stok dan pembaziran vaksin.

Perdana Menteri Tan Sri Muhyiddin Yassin sebelum ini dilaporkan berkata Program Imunisasi COVID-19 Kebangsaan merupakan program vaksinasi terbesar yang pernah dilaksanakan di Malaysia dengan ‘roll out’ pelaksanaannya akan bermula hujung bulan ini.

Beliau dilaporkan berkata jemaah menteri juga telah bersetuju melantik Menteri Sains, Teknologi dan Inovasi Khairy Jamaluddin Abu Bakar selaku menteri penyelaras program vaksinasi yang akan mengetuai satu pasukan petugas khas dalam urusan pelaksanaan program khusus dalam isu logistik dan penyelarasan dengan negeri serta agensi kerajaan.


Kemalangan lima rentung: Polis tahan pemandu treler bawa muatan besi

IPOH, 12 Mei – Polis menahan pemandu treler membawa muatan besi pagar bagi membantu siasatan kemalangan melibatkan sebuah kereta dan dua treler hingga menyebabkan lima mangsa rentung di KM 245.2 Lebuhraya Utara Selatan arah utara, Kuala Kangsar tengah malam tadi.

Ketua Polis Perak Datuk Mior Faridalathrash Wahid berkata pihaknya menerima maklumat mengenai kemalangan itu pada kira-kira 1.45 pagi dan lelaki berusia 28 tahun ditahan bagi membantu siasatan di bawah Seksyen 41(1) Akta Pengangkutan Jalan 1987.

Beliau berkata siasatan awal mendapati kemalangan berlaku apabila treler yang membawa muatan mozek datang dari arah selatan menghala ke utara sedang memandu di lorong kanan disebabkan lorong kiri laluan dari KM 246 hingga 244.4 ditutup bagi penyelenggaraan jalan.

“Pada masa sama, kereta jenis Honda City sedang mengekori di belakang treler itu dengan memperlahankan kenderaan namun dengan secara tiba-tiba datang treler membawa muatan besi pagar yang memandu dari arah sama di belakang kereta itu tidak sempat membrek dan mengelak lalu merempuh bahagian belakang kenderaan itu.

“Treler itu kemudian menyeretnya ke hadapan sehingga melanggar bahagian belakang treler muatan mozek berkenaan,” katanya ketika dihubungi Bernama di sini hari ini.

Beliau berkata akibat daripada kemalangan itu, kereta yang dinaiki lima lelaki dipercayai pelajar berusia 19 hingga 23 tahun berasal dari Kuala Kubu Bharu, Selangor; Chukai, Terengganu; Parit Buntar, Perak; Batu Caves, Selangor dan Senai, Johor terbakar sebelum merebak ke bahagian kepala treler di belakangnya.

“Pemandu dan empat orang penumpang dalam kereta itu tersepit dan tidak sempat menyelamatkan diri hingga menyebabkan kesemua mereka rentung dan disahkan meninggal dunia di tempat kejadian.

“Pihak bomba kemudian berjaya mengeluarkan kesemua mangsa yang tersepit dan rentung sebelum dibawa untuk proses bedah siasat di Hospital Kuala Kangsar hari ini,” katanya.- BERNAMA


Tiada arahan tutup operasi hotel di kawasan PKP

PUTRAJAYA 23 Feb – Menteri Kanan (Keselamatan) Datuk Seri Ismail Sabri Yaakob menegaskan tiada hotel ditutup meskipun kawasan berkenaan melaksanakan Perintah Kawalan Pergerakan (PKP).

Beliau berkata, kerajaan tidak pernah mengarahkan mana-mana hotel ditutup sama ada di kawasan PKP, Perintah Kawalan Pergerakan Bersyarat (PKPB) atau Perintah Kawalan Pergerakan Pemulihan (PKPP).

“Walau bagaimanapun, saya percaya industri penghotelan di kawasan PKP juga memulakan operasi jika mempunyai restoran dalam hotel yang menerima pelanggan mengikut kapasiti meja asalkan mengamalkan penjarakan sosial.

“Hotel tidak ada sebab untuk ditutup kerana tidak ada arahan daripada kerajaan,” katanya pada sidang media harian mengenai perkembangan pandemik COVID-19, di sini, hari ini.

“Ramai mengadu mereka ditahan dan dikompaun oleh polis ketika melalui sekatan jalan raya (SJR) dalam daerah sedangkan pergerakan dalam daerah sama adalah dibenarkan.

“Bagi mereka yang telah dikompaun dalam kes-kes sebegini, mereka boleh mengemukakan rayuan kepada
KKM (Kementerian Kesihatan Malaysia) melalui Pejabat Kesihatan Daerah mengikut daerah
kompaun yang dikeluarkan,” katanya lagi.


Banjir: ATM tumpu beri bantuan di Pahang, Selangor dan Kelantan

Beliau berkata tumpuan itu juga susulan jumlah mangsa banjir di negeri-negeri berkenaan melebihi 1,000 individu, selain Pahang turut menunjukkan peningkatan lokasi yang terkesan akibat bencana itu.

“Di Pahang buat masa ini dengan jumlah mangsa seramai 38,399 orang, sembilan kawasan yang melibatkan atur gerak ATM adalah di Maran, Kuantan, Raub, Kuala Lipis, Jerantut, Temerloh, Pekan, Bentong dan Bera.

“Bagi Perak, Kuala Lumpur, Negeri Sembilan dan Melaka buat masa ini menunjukkan keadaan yang masih terkawal,” katanya pada sidang media Ops Banjir di Taman Sri Muda di sini, hari ini.

Affendi berkata bagaimanapun ATM sentiasa bersedia dengan kekuatan satu kompeni iaitu lima pegawai dan 97 anggota yang diletakkan dalam keadaan siap siaga di setiap negeri bagi diatur gerak ke lokasi terjejas banjir apabila terdapat keperluan tambahan.

Dalam pada itu, beliau menegaskan dalam menangani krisis seumpama ini, ATM lebih melihat kepada kesepaduan antara agensi dengan meletakkan kepentingan keselamatan mangsa sebagai keutamaan yang perlu didahulukan.

“Kita tidak boleh lagi bekerja secara bersendirian atau ‘silo’. Sebarang usaha yang dilaksanakan adalah lebih berkesan sekiranya dilaksana dengan berkonsepkan `whole of government approach’ (pendekatan menyeluruh kerajaan) bagi memastikan setiap agensi terlibat dapat digembleng secara bersama dan berkesan,” katanya.

Beliau menegaskan, ketika ini bukanlah masa untuk mana-mana pihak meletakkan kesalahan sehingga boleh mengganggu dan menjejaskan sebarang usaha menyelamat serta memindahkan mangsa yang terkesan akibat bencana itu.

“Sebarang kekurangan dalam aspek pengurusan banjir ini adalah tugas bersama setiap agensi untuk mencari jalan penyelesaian dalam menambah baik operasi yang dilaksanakan dan pada masa akan datang,” katanya. – BERNAMA


Pasangan suami isteri didenda RM20,000 dera anak angkat

BANGI, 27 Julai – Pasangan suami isteri masing-masing didenda RM20,000 oleh Mahkamah Sesyen Bandar Baru Bangi di sini hari ini kerana mendera anak angkat mereka berumur empat tahun.

Hakim Effandi Nazila Abdullah menjatuhkan hukuman itu ke atas peniaga, Amira Hamzah, 28, dan suaminya Muhammad Fitri Jasmani Josmani, 30, warga Singapura selepas mereka mengaku bersalah menganiaya kanak-kanak perempuan itu sehingga menyebabkannya mengalami kecederaan fizikal.

Mereka didakwa melakukan perbuatan itu di kediaman mereka di Eco Majestic, Semenyih pada 1.25 tengah hari, antara April dan 18 Julai 2022.

Pertuduhan mengikut Seksyen 31(1)(a) Akta Kanak-Kanak 2001 dan dibaca bersama Seksyen 34 Kanun Keseksaan yang membawa hukuman denda tidak melebihi RM50,000 atau penjara maksimum 20 tahun atau kedua-duanya.

Mahkamah turut memerintahkan pasangan itu dipenjara 12 bulan sekiranya gagal membayar denda.
Pendakwaan dikendalikan Timbalan Pendakwa Raya Hakim Amir Abdul Hamid manakala kedua-dua tertuduh tidak diwakili peguam.

Terdahulu, kedua-dua tertuduh merayu hukuman denda minimum atas alasan mereka tiada niat untuk mendera mangsa, sebaliknya bimbang dengan kesihatan anak angkat mereka.

“Kami tiada niat untuk mendera, sebenarnya kami cuma hendak pastikan dia makan dan tidak kurang zat dalam badan,” kata Muhammad Fitri.

Hakim Amir memohon hukuman penjara dan denda atas alasan tindakan tertuduh bukannya untuk mendidik tetapi ia dianggap zalim dan tidak adil selain mereka tidak amanah serta tidak bertanggungjawab dalam menjaga mangsa.

“Kecederaan mangsa bukan satu tempat sahaja tetapi satu badan. Ini boleh menyebabkan kanak-kanak itu trauma seumur hidup dan dia sepatutnya diberi perhatian dan kasih sayang,” katanya.
Berdasarkan fakta kes, pada hari kejadian, seorang pengadu yang juga pekerja kepada Amira melihat majikannya itu memukul kanak-kanak berkenaan menggunakan penyangkut baju dan batang kayu penyapu.

Hasil siasatan polis mendapati, mangsa dipukul oleh Amira yang dipanggil ‘mummy’ pada anggota badan dan dua doktor di Hospital Kajang mengesahkan kecederaan dialami kanak-kanak itu selari dengan laporan polis dibuat pengadu.

Di mahkamah sama, Muhammad Fitri didenda maksimum RM10,000 atau penjara enam bulan selepas mengaku bersalah tinggal lebih tempoh yang dibenarkan di Malaysia.

Dia didakwa melakukan kesalahan itu di tempat sama pada 2.30 pagi, 22 Julai lepas, mengikut Seksyen 15 (1)(c) Akta Imigresen 1959/63 Pindaan 2002 dan boleh dihukum di bawah Seksyen 15 (4) akta sama, yang membawa hukuman denda maksimum RM10,000 atau penjara sehingga lima tahun atau kedua-duanya.

Baru-baru ini, tular video di media sosial yang memaparkan seorang wanita memukul anak angkatnya berusia empat tahun dengan menggunakan batang kayu penyapu kerana enggan makan nasi di sebuah rumah.


Rumah berhias merdeka

PENGKALAN BATU 25 Ogos- Seorang warga emas sanggup berbelanja ‘besar’ dan menggunakan ratusan Jalur Gemilang untuk menghias rumah pusakanya yang berusia lebih 100 tahun di Kampung Pengkalan Batu, di sini.

Warga emas ini berkata, selain mengibarkan Jalur Gemilang pelbagai saiz dia turut menggunakan barangan kitar semula seperti tempurung kelapa dan botol plastik bagi menceriakan lagi landskap di perkarangan rumahnya.

Rahimah berkata, meskipun keadaan rumah itu semakin uzur kerana masalah anai-anai tetapi itu bukan penghalang buatnya untuk terus menjaga dan menghias bangunan berkenaan bagi menyemarakkan lagi semangat kemerdekaan.

“Syukur anak-anak faham, dengan duit yang mereka berikan saya simpan dan kemudian belanjakan untuk hias rumah, selain mereka juga ada membantu untuk pastikan minat saya ini tercapai,” katanya.


Tapak sukan udara KKB ditutup tiga minggu – MSAF

KUALA LUMPUR, 24 April – Tapak Sukan Luncur Udara Kuala Kubu Bharu ditutup selama tiga minggu bagi penambahbaikan prosedur operasi standard (SOP) berikutan insiden seorang peluncur udara maut selepas payung terjun yang dikendalikannya hilang kawalan dan merempuh sebatang pokok semalam.

Presiden Persekutuan Sukan Udara Malaysia (MSAF) Mohd Nurhaqimy Mohd Ismail berkata siasatan awal oleh pasukan siasatan khas MSAF mendapati ketika kejadian, cuaca adalah baik dan peralatan sukan luncur udara yang digunakan juga diselenggara serta berada dalam keadaan memuaskan.

“Bagaimanapun, pasukan siasatan khas MSAF mendapati terdapat ruang penambahbaikan terutama daripada sudut SOP di tapak sukan dan tindak cepat dalam usaha menyelamat pemain luncur udara.

“Sehubungan itu, pihak MSAF telah mengambil keputusan mengarahkan penutupan Tapak Sukan Udara Kuala Kubu Bharu untuk jangka masa tiga minggu bagi memberi ruang kepada pemurnian semula SOP agar kejadian seperti ini tidak berulang,” menurutnya dalam kenyataan hari ini.

Semalam, Muhammad Farhad Khalid, 44, maut selepas mengalami kecederaan ketika melakukan aktiviti luncur udara di Bukit Batu Pahat, Kuala Kubu Bharu dekat sini.

Mohd Nurhaqimy juga berkata Muhammad Farhad merupakan pemegang lesen Juruterbang Lanjutan (PL2) berdaftar dan diperakui oleh MSAF serta mempunyai pengalaman sekurang-kurangnya 200 penerbangan sejak mula aktif pada 2020.

“Pihak MSAF turut mengucapkan jutaan terima kasih kepada penduduk sekitar, pemain sukan luncur udara, Jabatan Bomba dan Penyelamat serta semua pihak yang membantu dalam usaha menyelamatkan mangsa,” katanya.

Jabatan Bomba dan Penyelamat Selangor mengambil masa selama dua jam untuk menurunkan mangsa dari Subang Jaya itu yang tersangkut di atas pokok pada ketinggian 12.19 meter.

Beberapa Orang Asli yang berada di lokasi kejadian terlebih dahulu memanjat pokok tersebut dan mengikat mangsa menggunakan tali payung terjun bagi mengelakkan lelaki itu terjatuh.


BN umum calon dua, tiga hari sebelum penamaan calon

Pengerusi BN Johor Datuk Hasni Mohammad berkata calon-calon yang akan ditampilkan termasuk muka-muka baharu, yang terdiri daripada golongan profesional dan orang muda.

“Saya rasa BN mendengar apa yang disuarakan di bawah, (calon) muka baharu adanya golongan profesional, orang muda yang dianggap harapan masyarakat supaya diberi peluang.

“Kita mendengar saranan yang dibuat, jadi tunggu sehingga keputusan atau pengumuman itu nanti,” katanya pada sidang media selepas merasmikan Common Ground Iskandar Space, di sini hari ini.

Ditanya mengenai peratusan muka baharu yang akan bertanding, Hasni yang juga Pengerusi Badan Perhubungan UMNO Johor itu berkata, ia sukar untuk ditetapkan seperti PRN Melaka memandangkan Johor merupakan negeri yang besar.

“Tetapi di Johor, sekurangnya dua kali ganda saiz wakil rakyat yang perlu dikenal pasti, wanita juga bersuara supaya lebih diberi peluang. Jadi itu juga perlu diambil kira,” katanya.

Sementara itu, Hasni berkata BN juga sedang memuktamadkan perbincangan mengenai pembahagian kerusi bersama rakan komponen MCA dan MIC serta Friends Of BN.

Semalam, Suruhanjaya Pilihan Raya menetapkan 12 Mac sebagai tarikh pengundian bagi PRN Johor, manakala tarikh penamaan calon bagi pilihan raya itu ditetapkan pada 26 Feb, dan pengundian awal pada 8 Mac. – BERNAMA


Talak meragukan dalam media sosial: Laporkan kepada pejabat agama

ALOR SETAR, 26 Jun – Netizen ataupun orang awam diminta membuat laporan terus kepada pejabat agama negeri ataupun daerah, sekiranya ada isu talak yang meragukan tular di media sosial sekali gus menimbulkan kemaslahatan umat Islam.

Menteri di Jabatan Perdana Menteri (Hal Ehwal Agama) Datuk Idris Ahmad berkata tindakan sedemikian dapat membantu pihak berkuasa agama negeri ataupun daerah menjalankan siasatan lanjut dengan kadar segera.

“Jangan tunggu pihak pejabat agama saja, kadi satu daerah seorang saja. Laporkan kepada kami, kalau kami tahu, insya-Allah, kita bertindak,” katanya pada sidang media selepas majlis perasmian Multaqa Murabbi Ummah (MMU) peringkat negeri Kedah tahun 2022, di sini hari ini.

Idris mengulas mengenai pasangan penyampai yang aktif bersiaran langsung secara dalam talian di Facebook, iaitu dikenali sebagai DJ Wong dan DJ Sal berbaik semula selepas DJ Wong atau Noor Aziz Johari, 53, menceraikan isterinya DJ Sal, 43, dengan talak tiga menerusi siaran langsung FB pada April lepas.

Pada 19 Jun lepas, media (Harian Metro) melaporkan yang kemunculan secara langsung pasangan itu menerusi FB ‘Sal Bollywood’, menimbulkan pelbagai persoalan terutama pengikut serta peminat mereka berikutan beberapa kontroversi yang terpalit dalam hubungan mereka.

Kemunculan pasangan itu menimbulkan pelbagai reaksi dalam kalangan peminat serta pengikut mereka, apabila ada yang gembira dengan hubungan kembali bertaut itu, malah terdapat juga yang mempersoalkan status suami isteri itu apabila DJ Sal diceraikan talak tiga melalui siaran langsung dalam FB.

Dalam laporan media itu, DJ Sal dipetik sebagai berkata yang beliau sudah merujuk isu talak itu kepada ahli keluarga sendiri serta golongan bijak pandai agama, yang kemudian memaklumkan apa dilafazkan suaminya tersebut sebelum ini tidak sah.

Ditanya sama ada pasangan itu mempermainkan agama, Idris berkata berkemungkinan disebabkan kejahilan mereka, dan isu talak sememangnya tidak boleh diambil mudah oleh umat Islam dalam menyelesaikan isu berkenaan.

“Nak kata dia mempermainkan agama saya tak berani kata, mungkin kejahilan dia, dia anggap benda itu (isu talak) mainan biasa…mungkin dia jahil sebab itu kita harapkan pihak agama panggil dia kalau ini melibatkan soal nasab, soal keturunan sebagainya,” katanya.

Terdahulu, dalam ucapannya, Idris berkata pihaknya bersama Jabatan Kehakiman Syariah Malaysia (JKSM) mewujudkan semula Jawatankuasa Memperkasakan Mahkamah Syariah pada Rabu lepas, yang fungsi jawatankuasa itu sebelum ini terhenti pada 2018, dalam usaha pemerkasaan institusi Mahkamah Syariah.

“Jawatankuasa Memperkasakan Mahkamah Syariah yang baharu ini diketuai oleh Tan Sri Othman Mustapha, bekas ketua pengarah JAKIM (Jabatan Kemajuan Islam Malaysia), seorang tokoh perkhidmatan awam yang berwibawa.

“11 ahli lagi adalah tokoh dalam perundangan Syariah, mereka telah diberikan tanggungjawab membuat kajian, cadangan dan syor kepada kerajaan untuk memperkasakan Mahkamah Syariah,” katanya.


Naik taraf Pulau Besar sudah lebih 50 peratus – MPPM

AYER KEROH 3 Januari – Majlis Pembangunan Pulau-pulau Melaka (MPPM) telah melaksanakan lebih 50 peratus kerja-kerja menaik taraf kemudahan di Pulau Besar sejak tahun 2020.

Penolong Pegawai Perancang Bandar MPPM, Mohd Fakrul Affendy Hamzam berkata usaha itu bertujuan untuk mempromosikan Pulau Besar sebagai produk pelancongan baharu Negeri Melaka.

“Untuk tempoh satu hingga tiga tahun pertama ini fokus kami adalah bagi kerja menaik taraf infrastruktur sebelum pergi ke peringkat yang lebih jauh. Tujuan projek ini dijalankan bagi memastikan orang awam yang mengunjungi Pulau Besar selesa dan selamat,” katanya ketika dihubungi Melaka Hari Ini (MHI).

Mohd Fakrul Affendy berharap segala usaha dilaksanakan untuk membangunkan Pulau Besar sebagai produk pelancongan Negeri Melaka mendapat sokongan daripada semua pihak.

“Kemudahan sebelum ini ada cuma kurang memuaskan, sekarang sudah nampak perubahan ketara, antara projek besar sudah dilaksanakan adalah membaik pulih jeti sedia ada.

“Insya-Allah Mac atau April ini kita akan lihat perubahan lebih besar di pulau ini, diharap lebih banyak pembangunan boleh dilakukan agar Pulau Besar setanding dengan pulau-pulau lain di seluruh Malaysia,” katanya.


Ayam hidup umpan buaya ‘viral’

TANJUNG BIDARA 20 Februari – Ayam hidup digunakan sebagai umpan untuk memerangkap buaya ‘viral’ dikesan kerap berenang di pesisir pantai perairan Tanjung Bidara dan Kuala Linggi.

Memasang perangkap adalah antara kaedah digunakan pihak berkuasa untuk menangkap buaya berkenaan sepanjang Operasi bersepadu Mencegah, Menangkap dan Pemindahan Buaya bermula hari ini.

Operasi dilancarkan Ahli Dewan Undangan Negeri (Adun) Tanjung Bidara, Datuk Seri Ab Rauf Yusoh, di Kompleks Perahu Layar, di sini, pagi tadi.

Difahamkan Jabatan Perlindungan Hidupan Liar dan Taman Negara (Perhilitan) memasang perangkap sepanjang lima meter di dua lokasi dipercayai tempat reptilia itu kerap dikesan.

Selepas melancarkan operasi Ab Rauf yang juga Exco Kanan Pelaburan, Perindustrian, Pembangunan Usahawan dan Koperasi negeri, menyertai rondaan menggunakan bot sekitar perairan Dewan Undangan Negeri (DUN) Tanjung Bidara dan Kuala Linggi.

Turut menyertai rondaan adalah Adun Kuala Linggi, Rosli Abdullah bersama wakil agensi terbabit seperti Perhilitan, Agensi Penguatkuasaan Maritim Malaysia (Maritim Malaysia), Angkatan Tentera Malaysia (ATM), Polis Diraja Malaysian (PDRM), Jabatan Bomba dan Penyelamat Malaysia (JBPM), Angkatan Pertahanan Awam Malaysia (APM) dan Majlis Perbandaran Alor Gajah (MPAG).


Lebih 1.5 juta individu dewasa terima dos penggalak COVID-19

KUALA LUMPUR, 27 Mac – Sebanyak 15,613,982 individu dewasa atau 66.4 peratus daripada populasi kumpulan itu di negara ini menerima dos penggalak COVID-19 setakat semalam.

Berdasarkan laman web COVIDNOW, sejumlah 22,948,364 individu atau 97.5 peratus daripada populasi sama telah melengkapkan vaksinasi mereka manakala 23,224,510 atau 98.7 peratus menerima sekurang-kurangnya satu dos vaksin.

Bagi remaja berusia 12 hingga 17 tahun pula, sebanyak 2,848,270 individu atau 91.5 peratus daripada kumpulan itu telah melengkapkan vaksinasi manakala 2,945,627 atau 94.6 peratus menerima sekurang-kurangnya satu dos vaksin.

Sementara itu, bagi populasi kanak-kanak berusia lima hingga 11 tahun, sejumlah 1,305,766 individu atau 36.8 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-kanak (PICKids).

Sebanyak 31,595 dos vaksin telah diberikan semalam meliputi 13,054 dos pertama; 890 dos kedua dan 17,651 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 68,675,263.

Sementara itu, menurut portal GitHub Kementerian Kesihatan, 34 kes kematian akibat COVID-19 direkodkan semalam dengan Johor dan Kedah mencatatkan jumlah kematian tertinggi masing-masing enam kes, diikuti Selangor lima kes dan Perak tiga kes.


Rentas daerah dan negeri dibenarkan mulai Isnin ini

KUALA LUMPUR 5 Dis – Mulai 7 Disember ini (Isnin), pergerakan rentas daerah dan negeri dibenarkan seluruh negara kecuali bagi kawasan yang dikenakan Perintah Kawalan Pergerakan Diperketat (PKPD).

“Kebenaran ini akan bermula 7 Disember 2020. Sidang Khas juga bersetuju semua kenderaan dibenarkan membawa penumpang mengikut jumlah kapasiti tempat duduk kenderaan masing-masing.

“Vaksin terbaik masa kini bagi menangani Covid-19 adalah diri kita sendiri dengan mengikut norma baharu kehidupan. Tanpa perubahan sikap masyarakat dan pematuhan SOP, kita tidak akan berjaya,” katanya.

Katanya, di Selangor hanya tiga daerah ditamatkan PKPB iaitu Sabak Bernam, Hulu Selangor dan Kuala Selangor berdasarkan penilaian risiko dilakukan KKM.


Silibus pembelajaran tidak boleh ditukar secara kerap – Radzi

SHAH ALAM, 18 Okt – Silibus pembelajaran yang dibangunkan Kementerian Pendidikan (KPM) mempunyai kitaran dan tidak boleh diubah sesuka hati setiap tahun, kata Menteri Kanan Pendidikan Datuk Dr Radzi Md Jidin.

“Ini bukan silibus Radzi Jidin. Saya ingin jelaskan silibus yang digunakan hari ini bermula pada 2017 dan untuk bina silibus itu, telah ada perbincangan sebelum itu lagi.

“Jika silibus ditukar secara kerap, cikgu-cikgu serta murid-murid akan menghadapi kesukaran nak sesuaikan diri dengan silibus baharu. Jadi apa yang berlaku selama ini (silibus), apabila selesai satu pusingan maka penilaian akan dibuat untuk melihat keberkesanan silibus tersebut,” katanya kepada pemberita selepas melancarkan Inisiatif Reading Progress di sini hari ini.

Radzi berkata demikian mengulas soalan pemberita mengenai isu silibus Matematik yang dibangkitkan seorang guru Matematik Mohd Fadli Mohamed Salleh di media sosial yang dikatakan terlalu tinggi dan tidak selaras dengan kemampuan murid untuk memahami dan menguasainya.

Menurut Radzi, KPM tidak pernah menutup ruang kepada guru untuk memberikan sebarang pandangan malah beliau sendiri turun padang bertemu guru bagi menyelesaikan sesuatu isu termasuk isu beg berat dalam kalangan murid.

“Banyak transformasi kita buat di kementerian (KPM) hasil berbincang dan dapat maklum balas daripada guru dan pihak yang terlibat. Untuk kata kita (KPM) tidak mendengar pandangan daripada guru, saya rasa itu tidak tepat,” katanya.

Mengulas mengenai dakwaan berlaku penyelewengan di kementeriannya, beliau berkata pihaknya terbuka mengenainya dan Ketua Setiausaha KPM Datuk Yusran Shah Mohd Yusof telah mengambil tindakan seperti arahannya supaya membuat laporan kepada Suruhanjaya Pencegahan Rasuah Malaysia (SPRM).

“Kami terbuka, tidak ada apa yang saya nak khuatirkan sebab itu KSU telah mengambil tindakan seperti yang diarahkan sebab kita nak pastikan imej KPM baik. Mesej kita setiap sen duit rakyat mesti dikembalikan kepada rakyat sangat mudah.

“Saya berada di sini, menjalankan khidmat negara. Saya tidak ada tujuan lain, ada tuduhan SPRM pergilah siasat apa yang ada di sana (KPM),” katanya.


Seramai 264 atlet, pegawai ke Tokyo terima vaksin esok

KUALA LUMPUR 12 April. – Seramai 264 atlet dan pegawai yang terlibat dengan Sukan Olimpik dan Paralimpik Tokyo 2020, bakal menerima dos pertama vaksin COVID-19 esok sebagai persiapan ke temasya berkenaan.

Kementerian Belia dan Sukan (KBS) menerusi kenyataan hari ini memaklumkan suntikan vaksin berkenaan akan dilakukan di Pusat Pemberian Vaksin (PPV) Dewan Kompleks Sukan Desa Tasik, Cheras.

“Aspek persiapan ke Tokyo merangkumi pemberian vaksin kepada atlet dan pegawai yang terlibat serta program yang diatur khas bagi menyemarakkan lagi semangat menghadapi temasya ulung yang diterajui oleh Majlis Olimpik Malaysia (MOM) dengan kerjasama Majlis Sukan Negara (MSN) dan Institut Sukan Negara (ISN),” menurut kenyataan itu.

Sementara itu, Reezal Merican juga dijangka melancarkan ‘countdown’ Detik 100 Hari ke Tokyo 2020, Rabu ini di Kompleks Sukan Negara, Bukit Jalil bagi membangkitkan semangat atlet dan mendapat sokongan masyarakat menerusi Program Jelajah Road to Tokyo 2020 yang digerakkan ke seluruh negara.

Program jelajah secara kayuhan basikal yang akan bermula dan berakhir di Bukit Jalil sempena majlis penyerahan Jalur Gemilang kepada kontinjen negara ke Tokyo 2020 pada Julai itu, akan diwakili oleh lima individu dari setiap negeri dengan pematuhan prosedur operasi standard (SOP) sukan dan rekreasi yang ditetapkan oleh Majlis Keselamatan Negara (MKN).

Reezal Merican akan melancarkan laman web rasmi ‘Road to Tokyo 2020’ sebagai platform hebahan maklumat berkaitan kontinjen negara serta memperkenalkan identiti kontinjen negara meliputi slogan, lagu dan sorakan sukan negara.


Graduan tak perlu daftar [email protected] untuk cari pekerjaan – KPT

PUTRAJAYA, 5 Mac – Graduan yang belum mendapat pekerjaan tidak perlu mendaftar permohonan pekerjaan melalui [email protected] kerana maklumat sedia ada dalam Sistem Kajian Pengesanan Graduan (SKPG) akan dipadankan secara automatik dengan kekosongan jawatan yang ditawarkan pihak industri atau syarikat.

Menerusi kenyataan hari ini, Kementerian Pengajian Tinggi (KPT) memaklumkan sekiranya graduan terbabit layak serta memenuhi kriteria yang ditetapkan industri atau syarikat, graduan berkenaan akan disenarai pendek dan dipanggil untuk menghadiri sesi temu duga.

KPT berkata demikian bagi menjelaskan info yang tular di media sosial baru-baru ini bahawa graduan perlu mendaftar melalui [email protected] bagi mendapatkan pekerjaan.

[email protected] yang dilancarkan pada 28 Sept 2020 merupakan modul pemadanan pekerjaan menggunakan data SKPG bagi mengenal pasti graduan yang masih belum mendapat pekerjaan. Sistem tersebut memadankan kelulusan graduan dengan kerjaya secara automatik menggunakan kaedah tapisan multikriteria dan pemeringkatan.

Menurut KPT, sistem yang menggunakan tagline ‘Industri Jejak Graduan’ itu memudahkan pihak industri atau syarikat untuk menjejaki graduan yang belum mendapat pekerjaan tanpa perlu memohon pekerjaan seperti kebiasaan. – BERNAMA


Expo 2020 Dubai: Melaka Week catat 40,000 pengunjung

DUBAI 18 Mac – Melaka Week yang berlangsung di Expo 2020 Dubai, Emiriah Arab Bersatu (UAE) mencatat kejayaan membanggakan apabila merekodkan lebih 40,000 pengunjung.

Ketua Menteri Datuk Seri Utama Sulaiman Md Ali berkata, malah ketika penganjuran Melaka Week, Pavillion Malaysia telah mencipta sejarah apabila mencatatkan jumlah bilangan pengunjung keseluruhan melebihi satu juta orang.

“Lebih daripada lapan sesi forum dan business talk, lapan pertukaran memorandum persefahaman (MOU) dan lebih dari 50 padanan perniagaan telah dilaksanakan,” katanya pada sidang media bersempena hari terakhir Melaka Week di Expo 2020 Dubai, hari ini.


PPMM cadang bentuk badan khusus selesai pertindanan undang-undang syariah-sivil

KUALA LUMPUR 4 Mac. – Satu badan atau majlis khusus perlu dibentuk melibatkan sebahagian daripada mahkamah syariah dan mahkamah sivil bagi menyelesaikan masalah pertindanan antara undang-undang syariah dan sivil di negara ini, kata Presiden Persatuan Peguam Muslim Malaysia (PPMM) Datuk Zainul Rijal Abu Bakar.

Beliau berkata badan itu mungkin boleh dinamakan Mahkamah Perlembagaan dengan objektif penubuhan untuk menyelesaikan masalah dua sistem perundangan yang diamalkan di Malaysia.

“Bila ada ‘dual legal system’ (dua sistem perundangan), kita tidak boleh elak daripada sedikit pertindanan antara undang-undang sivil dan syariah. Bila ada pertindihan, kita perlu ada satu badan yang lain untuk menyelesaikan kemelut bertindan ini,” katanya ketika ditemu bual dalam slot Bicara Pembela bertajuk Perundangan Syariah di Malaysia yang disiarkan secara dalam talian melalui akaun Facebook Pertubuhan-Pertubuhan Pembela Islam (Pembela) malam tadi.

Zainul Rijal berkata, antara contoh yang merujuk kepada pertindanan antara undang-undang syariah dan sivil sebelum ini ialah kes seorang wanita yang dilahirkan di luar nikah, berbapakan seorang Muslim dan ibu penganut agama Buddha yang berjaya dalam rayuannya di Mahkamah Persekutuan untuk diisytiharkan sebagai bukan Muslim.

Satu lagi contoh pertindanan yang dirujuk Zainul Rijal ialah kes seorang lelaki yang didakwa di Mahkamah Tinggi Syariah Selangor pada 2018 atas pertuduhan cuba melakukan seks di luar tabii dengan lelaki lain dan beliau berjaya dalam rayuannya di Mahkamah Persekutuan untuk satu deklarasi bahawa Seksyen 28 Enakmen Kesalahan-kesalahan Jenayah Syariah (Selangor) 1995 adalah tidak sah.

Pada 25 Februari lalu, Mahkamah Persekutuan memutuskan bahawa Seksyen 28 itu yang menyatakan seks luar tabii sebagai jenayah adalah tidak sah dan tidak mengikut perlembagaan.

Zainul Rijal berkata sebelum badan atau majlis khusus dibentuk untuk menyelesaikan masalah pertindanan antara undang-undang syariah dan sivil itu, mahkamah syariah perlu dinaik taraf supaya sama seperti mahkamah sivil iaitu mempunyai lima hierarki atau peringkat supaya kedua-duanya mempunyai kuasa yang serupa.

“Beberapa perbezaan antara mahkamah syariah dan mahkamah sivil menyebabkan segelintir pihak melihat mahkamah syariah seumpama sebuah tribunal sahaja. Itu tidak betul. Mahkamah syariah ada bidang kuasanya sendiri yang mahkamah sivil tidak boleh campur,” katanya.


Melaka sasar wujudkan 39 pusat digital ekonomi, perkasa usahawan

MASJID TANAH 1 Apr – Kerajaan negeri menyasarkan tambahan sebanyak sembilan lagi Pusat Digital Ekonomi Keluarga Malaysia (PEDi) akan diwujudkan di negeri ini.

Ketua Menteri, Datuk Seri Utama Sulaiman Md Ali berkata, setakat ini sebanyak 30 PEDi telah diwujudkan di Melaka bertujuan untuk memperkasa pertumbuhan ekonomi tempatan khususnya kepada usawahan Perusahaan Kecil Sederhana (PKS).

Beliau berkata, tambahan PEDi sekali gus akan memperluaskan akses capaian internet secara kolektif kepada kawasan yang kurang mendapat liputan dalam jurang digital antara kawasan luar banda dan bandar.

“PEDi yang didirikan Suruhanjaya Komunikasi dan Multimedia Malaysia (SKMM) dimana yang pernah tertubuhnya sebelum ini dikenali sebahai Pusat Jalur Lebar lebih menjurus kepada pendekatan capaian internet namun hari ini kita alih pendekatan itu untuk latih golongan usahawan bagi memperkasa perniagaan.

“Menerusi PEDi, usahawan terlibat akan didedahkan dengan kursus dan latihan dalam tempoh tertentu untuk memberi pendedahan kepada mereka strategi pemasaran digital termasuklah kaedah pembungkusan dan sebagainya.

“Ia melibatkan pelbagai kolaborasi dari pelbagai agensi termasuklah usahawan yang berjaya untuk menjadi tenaga pengajar buat usahawan yang mengikuti PEDi ini,” katanya.

Beliau berkata demikian pada sidang media selepas merasmikan Pusat Digital Ekonomi Keluarga Malaysia (PEDi) di Taman Bandar Baru Masjid Tanah, di sini hari ini.

Mengulas lanjut, Sulaiman berkata, sembilan PEDi yang ditambah itu akan didirikan pada tahun ini juga sekali gus menjadikan sebanyak 39 PEDi akan ditubuhkan SKMM di Melaka.

“Setakat ini 30 PEDi yang diwujudkan di Melaka membabitkan 14 di Daerah Alor Gajah, 11 di Jasin dan lima PEDi di Melaka Tengah.

“Saya harap ia boleh meningkatkan golongan usahawan dan ekonomi negeri malah kerajaan negeri sentiasa menyokong dan memberi kerjasama dengan SKMM bagi bersama mengukuhkan ekonomi kita dalam Keluarga Malaysia,” katanya.


Kerjasama BN-PH bentuk kerajaan di Perak, Pahang demi kestabilan

KUALA LUMPUR, 29 Nov – Kerjasama Barisan Nasional (BN) dan Pakatan Harapan (PH) dalam membentuk kerajaan di Perak dan Pahang adalah berdasarkan prinsip untuk membawa kestabilan kepada kerajaan negeri, kata Pengerusi BN Datuk Seri Dr Ahmad Zahid Hamidi.

Beliau berkata kerjasama yang dibina BN Perak dan Pahang itu juga memancarkan realiti masyarakat berbilang kaum dan meraikan kepelbagaian sesuai dengan demografi negeri yang merupakan asas kepada pembentukan kerjasama strategik.

“Kerjasama antara blok adalah pilihan dan pendekatan baharu ini akan menjadi perintis kepada perpaduan dan keharmonian kerajaan agar fokus pembangunan dapat diteruskan,” katanya dalam hantaran di laman Facebook hari ini.

Beliau berkata kedua-dua gabungan itu merintis jalan baharu untuk membawa politik centric, jalan kesederhanaan dan matang, selari dengan pembentukan kerajaan perpaduan yang diilhamkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Ahli Parlimen Bagan Datuk itu berkata walaupun kerajaan yang dibentuk adalah campuran selepas Perikatan Nasional (PN) menolak menyertainya, namun semangat perpaduan tetap menjadi inti atau teras utama kerajaan kini.

Presiden UMNO itu berkata kerjasama tersebut tidak sama sekali mengabaikan prinsip UMNO kerana penolakan sebarang kerjasama dengan PKR, DAP dan Bersatu sebelum ini adalah untuk berdepan pada Pilihan Raya Umum Ke-15 (PRU15) dan bukannya untuk pasca pilihan raya.

“Kesinambungan politik ini tidak akan menghilangkan identiti UMNO yang tetap tidak berubah objektif penubuhan parti iaitu sebagai wadah perjuangan orang Melayu dan Islam bagi memperkasa kemajuan bangsa. Sesuai dengan perkembangan ia perlu cakna dengan perubahan semasa, dinamik dan dilihat inklusif,” katanya.

Ahmad Zahid berkata UMNO secara bertanggungjawab menggunakan politik untuk memelihara perkara berkaitan kepentingan bangsa, Melayu-Islam seperti yang termaktub dalam Perlembagaan Persekutuan.

Pengerusi PH Datuk Seri Anwar Ibrahim mengangkat sumpah jawatan sebagai Perdana Menteri ke-10 pada 24 Nov sekali gus membentuk kerajaan perpaduan selepas negara menyaksikan situasi Parlimen tergantung apabila tiada parti yang mendapat majoriti mudah untuk membentuk kerajaan pada PRU15.


Video dan gambar tular rakyat Malaysia samun warga Singapura adalah palsu

JOHOR BAHRU, 3 April – Polis Diraja Malaysia (PDRM) menafikan terdapat rakyat negara ini menyamun dan mencederakan warga Singapura seperti yang dipaparkan beberapa klip video dan gambar yang tular di media sosial, baru-baru ini.

Ketua Polis Johor Datuk Kamarul Zaman Mamat berkata video dan gambar berkenaan adalah palsu dan Bukit Aman juga pernah mengeluarkan kenyataan berkaitan perkara itu pada 2 Nov lepas.

Beliau berkata penyebaran video dan gambar palsu seumpama itu dilihat sebagai cubaan untuk menimbulkan ketakutan dan kebimbangan orang ramai, khususnya pelancong warga Singapura yang datang ke negara ini melalui Johor.

“Perbuatan menyebarkan dan membuat spekulasi palsu adalah menyalahi undang-undang dan boleh diambil tindakan dibawah Seksyen 233 Akta Komunikasi dan Multimedia 1988,” katanya menerusi kenyataan, di sini hari ini.

Justeru itu beliau menasihatkan orang ramai agar tidak mudah mempercayai dakwaan yang diperoleh daripada sumber yang tidak sah dan menggunakan maklumat palsu.- BERNAMA


Lemang Aidiladha laris dijual menerusi platform ‘online’

Itulah yang dipraktikkan peniaga lemang di Telok Mas yang memanfaatkan kaedah promosi secara dalam talian bagi menjual lemang sempena Hari Raya Aidiladha tahun ini.

Muhammad Azhar Ashari, 24, berkata, jualan menerusi platform itu baginya begitu memuaskan berbanding menggunakan kaedah pemasaran biasa dengan hanya menunggu pelanggan seperti sebelum ini.

Dia meluahkan rasa syukurnya selepas tidak putus menerima tempahan daripada pelanggan apabila platform media sosial dijadikan sebagai medan melariskan perniagaannya sejak negara dilanda pandemik COVID-19.

Malah gerainya itu juga membuka jualan berkonsepkan secara datang terus kepada pelanggan selain menyediakan perkhidmatan penghantaran rumah ke rumah kepada pelanggannya.

“Alhamdulillah, dengan kaedah ‘online’ ini kami telah menerima tempahan seminggu awal sebelum Hari Raya Aidiladha ini dan terpaksa meletakkan kuota sebanyak 1,000 batang lemang apabila membuka tempahan kepada pelanggan atas talian.

“Sangat-sangat bersyukur dan berkesan kerana setakat ini lebih 2,000 batang lemang mampu terjual dalam sehari dan jumlah itu juga termasuk kepada bilangan permintaan pelanggan yang datang sendiri di kedai kami,” katanya ketika ditemui Melaka Hari Ini di gerainya di Jalan Telok Mas-Umbai, di sini hari ini.

Azhar yang merupakan penyambung legasi perniagaan ibunya yang beroperasi di lokasi sama sejak 1986, bertekad untuk meneruskan perniagaan makanan tradisi itu yang dijual pada harga RM15 hingga RM20 mengikut saiz.

Katanya, biarpun jualan pada Hari Raya Aidilfitri lalu menerima tempahan dua kali ganda berbanding Aidiladha ini, namun dia tetap bersyukur dengan jualannya selepas menggunakan platform dalam talian.

“Begitu juga dengan fasa peralihan ke endemik kali ini kami tetap bersyukur kerana dapat berjumpa pelanggan yang datang sendiri di kedai kami berbanding dahulu kami terpaksa menggajikan lebih 10 ‘runner’ untuk menyediakan perkhidmatan penghantaran rumah ke rumah,” katanya.

Tinjauan Melaka Hari Ini di lokasi berhadapan dengan Sekolah Menengah Sharifah Rodziah mendapati lebih lima gerai menjual lemang menerima kunjungan hebat dari pelanggan yang datang.


Gempa bumi sederhana di Selatan Sumatera, Indonesia

KUALA LUMPUR, 15 Mac – Gempa bumi sederhana berukuran 5.5 pada skala Richter melanda Selatan Sumatera, Indonesia pada 8.12 malam ini.


PGA tumpas cubaan seludup ketum guna kontena ke negara jiran

PADANG BESAR 28 Sept. – Taktik menggunakan kontena sebagai medium baharu penyeludupan daun ketum terbongkar apabila aktiviti itu berjaya dikesan Pasukan Gerakan Am (PGA) dalam satu serbuan hasil intipan oleh anggota pasukan itu, semalam.

Pegawai Pemerintah Batalion 18 PGA Pengkalan Hulu, Superintendan Ramli Wan Salin berkata, pihaknya membuat intipan selama seminggu dan mendapati mereka (suspek) akan mengumpulkan bekalan daun ketum untuk dipenuhkan di dalam kontena sebelum dihantar ke negara jiran.

“Kira-kira jam 3 petang semalam, PGA telah menyerbu tapak pengurusan kontena sebuah syarikat kargo di sini dan menemukan hampir 700 kilogram daun ketum disembunyikan di dalam kontena dengan anggaran nilai RM21,000.

“Saya percaya ini taktik terbaru mereka memandangkan daun ketum mendapat permintaan tinggi di negara jiran setelah kerajaan di sana membenarkan bahan terlarang itu dikeluarkan daripada senarai narkotik,” katanya kepada pemberita, di sini semalam.

Ramli berkata, pihaknya juga mengesyaki ada bantuan daripada pihak tertentu berupa sindiket yang bertindak membawa masuk bekalan daun ketum dipercayai dari Perlis dan Kedah untuk diisi dalam kontena tersebut.

“Kalau sebelum ini, daun ketum disembunyikan di kawasan semak dan diletakkan di kawasan pagar sempadan, tetapi ini taktik baharu oleh suspek,” katanya.

PGA turut menyita dua kontena dan sebuah motosikal dengan keseluruhan rampasan bernilai RM50,000 dan kes disiasat di bawah Seksyen 30(3) Akta Racun 1952. Ia akan diserahkan kepada Ibu Pejabat Polis Daerah Padang Besar untuk siasatan lanjut.


Bank dijangka alami kerugian pengubahsuaian RM79 bilion sepanjang moratorium

KUALA LUMPUR 27 Julai – Bank-bank dijangka mengalami kerugian pengubahsuaian sebanyak RM79 bilion sepanjang tempoh pelaksanaan moratorium selama enam bulan, kata Menteri Kewangan Tengku Datuk Seri Zafrul Tengku Abdul Aziz.

Menurutnya, ini adalah jumlah yang boleh dipinjamkan bank-bank terbabit kepada individu dan peniaga dalam keadaan perniagaan biasa bagi tempoh April hingga September tersebut.

“Bagi tempoh enam bulan moratorium yang diberikan secara keseluruhan, jumlah kerugian dianggarkan mencecah RM6.4 bilion yang bersamaan dengan pengurangan kapasiti bank itu sendiri untuk memberi pinjaman baharu sebanyak RM79 billion sama ada kepada rakyat atau peminjam.

“Demi memastikan rakyat terus terpelihara jika Perintah Kawalan Pergerakan (PKP) dilanjutkan, kerajaan akan sentiasa memantau keadaan dan perkembangan semasa serta akan mengambil tindakan yang diperlukan seperti yang dibuat sebelum ini,” katanya pada persidangan Dewan Rakyat hari ini.

Beliau menjawab soalan Lim Guan Eng (DAP-Bagan) yang meminta Menteri Kewangan menyatakan sama ada moratorium kewangan oleh bank-bank akan dilanjutkan enam bulan lagi.

Menjelaskan selanjutnya, Tengku Zafrul berkata sistem perbankan negara dianggarkan mengalami kerugian sebanyak RM1.06 bilion bagi setiap bulan tempoh moratorium dilanjutkan mengikut Standard Pelaporan Kewangan Malaysia (MFRS) 9.

Menurutnya, Malaysia merupakan antara negara terawal didunia yang melaksanakan moratorium secara automatik dan menjadi negara pertama memperkenalkan moratorium selama enam bulan.

Selain itu, menjawab soalan Tan Sri Noh Omar (BN-Tanjong Karang) mengenai impak positif moratorium kepada rakyat dan ekonomi negara, Tengku Zafrul berkata nilai moratorium yang telah diberi setakat 20 Julai lepas mencecah RM59 bilion.

“Dalam perbincangan yang sedang dijalankan dengan Bank Negara Malaysia dan sektor perbankan mengenai hala tuju masa depan, mereka telah memberi komitmen untuk terus membantu rakyat dan perniagaan yang memerlukan bantuan dalam tempoh mencabar ini,” katanya.


COVID: 199 kes baharu libat kategori tiga hingga lima

KUALA LUMPUR, 18 Mac – Hanya 199 kes atau 0.73 peratus daripada 27,004 kes baharu COVID-19 dilaporkan semalam melibatkan kategori tiga hingga lima, kata Ketua Pengarah Kesihatan Tan Sri Dr Noor Hisham Abdullah.

Beliau berkata baki 26,805 kes pula terdiri daripada kategori satu dan dua, sekali gus menjadikan kumulatif kes COVID-19 dalam negara sebanyak 3,927,437, manakala sebanyak 29,450 kes sembuh dilaporkan semalam menjadikan kes sembuh kumulatif sebanyak 3,596,453.

“Daripada 199 kes kategori tiga hingga lima, 51 kes melibatkan individu tidak divaksinasi atau belum lengkap vaksinasi, 82 kes telah menerima dua dos vaksin COVID-19 tetapi belum menerima dos penggalak.

“Sebanyak 66 kes telah menerima dos penggalak, 95 kes berumur 60 tahun dan ke atas dan 105 kes mempunyai komorbid,” katanya dalam kenyataan situasi semasa kes COVID-19 negara, hari ini.

Dr Noor Hisham berkata sebanyak 1,669 kes COVID-19 dimasukkan ke hospital semalam, dengan 674 kes atau 40.4 peratus melibatkan kategori tiga hingga lima, manakala 995 kes atau 59.6 peratus terdiri daripada kategori satu dan dua.

Katanya, sebanyak 373 kes memerlukan rawatan di Unit Rawatan Rapi (ICU) dan 225 kes memerlukan alat bantuan pernafasan, sekali gus menjadikan peratusan penggunaan ventilator menurun kepada 25 peratus.

Sementara itu, sebanyak lapan negeri menunjukkan peratusan pengisian katil kes kritikal (ICU) lebih 50 peratus iaitu Perlis (73 peratus), Kuala Lumpur (70 peratus), Putrajaya (67 peratus), Kelantan (63 peratus), Johor (60 peratus), Selangor (56 peratus), Sarawak (52 peratus ) dan Perak (51 peratus).

Dr Noor Hisham berkata nilai kadar kebolehjangkitan (Rt) COVID-19 negara kini ialah 0.95 dan negeri yang mencatat Rt tertinggi ialah Sarawak dengan 1.13.

Negeri lain yang mencatatkan Rt melebihi 1.0 ialah Kuala Lumpur (1.10), Terengganu dan Negeri Sembilan (1.04), Putrajaya (1.03), Perak dan Johor (1.02) manakala Pulau Pinang, Selangor dan Melaka (1.01).- BERNAMA


Segan, tidak biasa antara punca ramai enggan jalani saringan kanser prostat, payudara

REMBAU, 26 Jun – Faktor segan dan tidak biasa dengan saringan kanser prostat dan payudara yang memerlukan prosedur sentuhan merupakan antara alasan ramai enggan menjalani saringan kesihatan berkenaan, kata Menteri Kesihatan Khairy Jamaluddin.

Beliau berkata berdasarkan pemerhatian Kementerian Kesihatan (KKM), terdapat kecenderungan dalam kalangan rakyat yang hanya akan menjalani pemeriksaan di klinik selepas dikesan mempunyai penyakit dan mentaliti itu perlulah diubah.

“Apabila diterangkan bahawa saringan itu memerlukan sentuhan pada tubuh badan dan tempat tertentu, mereka tak beri kebenaran terutama dalam kalangan individu yang agak berumur, sedangkan kita tahu kanser prostat dan payudara antara paling tinggi di Malaysia.

“Justeru, kita perlu beri penekanan dan fikir bagaimana untuk meyakinkan pesakit agar bagi kebenaran (saringan) dan untuk mengatasi itu sensitiviti itu selain meningkatkan kesedaran melakukan saringan kesihatan,” katanya selepas menghadiri program Skim Peduli Kesihatan untuk Kumpulan B40 (PeKa B40) di sini hari ini.

Dalam pada itu, beliau berkata secara keseluruhan terdapat hampir enam juta rakyat Malaysia layak menerima manfaat di bawah program PeKa B40 dan daripada jumlah itu, hanya 620,000 individu disaring sejak 2019.

Di Negeri Sembilan pula, Khairy berkata sejak ia mula dilancarkan pada April 2019 hingga 20 Jun lepas, seramai 245,601 individu layak mendapatkan saringan kesihatan percuma di bawah program itu, namun hanya 35,893 individu (14.6 peratus) berbuat demikian.

“Faktor utama kita adakan program hari ini, selaras dengan sasaran ProtectHealth bagi menyaring seramai 8,094 rakyat negeri ini pada tahun ini…saya juga minta program outreach ini ditingkatkan supaya akses kesihatan dilaksanakan dengan lebih mudah tanpa mereka perlu ke klinik atau hospital,” katanya.

Sehubungan itu, beliau menyeru kepada individu yang layak menerima manfaat daripada program itu agar mengunjungi klinik berdekatan yang berdaftar dengan ProtectHealth bagi menjalani pemeriksaan kesihatan secara percuma.

Beliau berkata KKM juga akan melancarkan inisiatif Saringan Kesihatan Nasional (NHSI) pada bulan depan bertempat di Ipoh, Perak dengan sasaran menarik 1.5 juta individu yang tidak pernah menjalani saringan kesihatan sebelum ini.

Beliau berharap melalui inisiatif berkenaan, ia akan dapat mengubah sikap masyarakat agar menjadikan saringan kesihatan sebagai rutin dan tidak menunggu hanya setelah dikesan berpenyakit.


12,500 anggota Bomba siap siaga hadapi musim kemarau

BUKIT KATIL 8 Feb- Seramai 12,500 anggota Jabatan Bomba dan Penyelamat Malaysia (JBPM) seluruh negara bersiap siaga menghadapi musim kemarau dan kering yang dijangka bermula Mac ini.

Ketua Pengarah JBPM, Datuk Seri Mohammad Hamdan Wahid berkata anggota dan aset jabatan turut bersedia untuk digerakkan pada bila-bila masa bagi menghadapi sebarang situasi luar jangka.

Katanya, persediaan itu adalah bagi kemungkinan berlakunya kebakaran hutan yang boleh menyebabkan bencana jerebu berikutan musim kering, kemarau dan krisis air.

“kita akan teruskan untuk memantau, mengurus dan mengendali kes pembakaran hutan di lokasi panas terutama di Selangor, Perak serta negeri-negeri bahagian utara Semenanjung Malaysia,” katanya.

Beliau berkata demikian pada sidang media selepas menghadiri Majlis Perasmian Ibu Pejabat JBPM Melaka, Bukit Katil yang disempurnakan Yang di-Pertua Negeri Tun Seri Setia (Dr) Mohd Ali Mohd Rustam hari ini.


Kerajaan tawar diskaun kompaun di bawah kesalahan Akta 342

PUTRAJAYA 17 Mac. – Kabinet hari ini bersetuju menetapkan Garis Panduan Penetapan Nilai Tawaran Kompaun dan Kadar Pengurangan Kompaun Di Bawah Akta 342 Dan Peraturan-peraturan Di Bawahnya yang berkuatkuasa hari ini, yang antaranya menawarkan diskaun 50 peratus atau 25 peratus kepada individu atau syarikat, sekiranya menjelaskan bayaran dalam tempoh ditetapkan.

Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan berkata, individu atau syarikat yang dikenakan kompaun tertentu di bawah Akta 342 dan sekiranya membayar dalam tempoh seminggu atau dari hari pertama hingga hari ketujuh dari tarikh kompaun dikeluarkan, secara automatik mendapat diskaun 50 peratus.

“Sebagai contoh, bagi kesalahan tidak memakai pelitup muka yang dikenakan kompaun RM1,500, sekiranya membayar dalam tempoh tujuh hari, hanya perlu bayar RM750,” katanya dalam sidang media bersama Menteri Kesihatan Datuk Seri Dr Adham Baba, di sini hari ini.

Takiyuddin berkata, sekiranya kompaun dibayar antara hari kelapan hingga hari ke-14, individu atau syarikat layak mendapat diskaun 25 peratus, namun jika sudah melebihi 14 hari dari tarikh kompaun dikeluarkan, tiada diskaun akan ditawarkan.

Beliau berkata, kerajaan dalam masa yang sama turut mempertimbangkan rayuan untuk golongan Orang Kelainan Upaya (OKU), B40, pelajar dan berpenyakit kronik, untuk mendapat pengurangan kompaun melebihi nilai diskaun yang ditawarkan.

Takiyuddin berkata, mereka boleh membuat rayuan kepada Kementerian Kesihatan (KKM) melalui saluran tertentu, seperti perlu mengisi borang dan mengepilkan sekali dokumen sokongan seperti kad OKU atau kad pelajar.

Di Semenanjung, Sabah dan Sarawak, rayuan boleh dikemukakan kepada pegawai-pegawai KKM yang ditetapkan seperti pengarah kesihatan negeri, timbalan pengarah kesihatan negeri (kesihatan awam), pakar epidemiologi daerah dan Pejabat Kesihatan Daerah.

Di Wilayah Persekutuan Labuan, rayuan boleh dibuat kepada pegawai KKM ditetapkan iaitu pengarah kesihatan negeri, timbalan pengarah kesihatan negeri (kesihatan awam) dan pegawai kesihatan epidemiologi.

Takiyuddin berkata bagi kesalahan yang dikenakan kompaun ketika pelaksanaan Ordinan Darurat Pencegahan dan Pengawalan Penyakit Berjangkit 1988 (Pindaan) 2021 bermula pada 11 Mac lalu, layak mendapat diskaun ditawarkan, dengan hari ini dikira sebagai hari pertama tanpa mengira tarikh kompaun dikeluarkan.


1.4 juta individu tidak lengkapkan pendaftaran vaksin COVID-19 di MySejahtera

PUTRAJAYA 15 Mac. – Kira-kira 1.4 juta individu yang mendaftar melalui aplikasi MySejahtera bagi menerima suntikan vaksin COVID-19 didapati tidak melengkapkan pendaftaran mereka, kata Menteri Penyelaras Program Imunisasi COVID-19 Kebangsaan Khairy Jamaluddin.

Menurutnya, mereka hanya mengisi nama dan nombor kad pengenalan untuk pendaftaran penerimaan suntikan vaksin, namun tidak menjawab soalan penilaian kesihatan serta melengkapkan alamat terkini masing-masing.

“Kita tidak ambil alamat di kad pengenalan kerana ramai yang tidak tinggal di alamat yang tertera di kad itu,” katanya dalam sidang media mengenai perkembangan Program Imunisasi COVID-19 Kebangsaan di sini hari ini, bersama Menteri Kesihatan Datuk Seri Dr Adham Baba.

Khairy yang Menteri Sains, Teknologi dan Inovasi berkata mereka yang tidak melengkapkan pendaftaran di MySejahtera akan menerima khidmat pesanan ringkas (SMS) bermula hari ini bagi meminta mereka melengkapkan pendaftaran di aplikasi berkenaan.

Menurutnya, setakat ini, lebih lima juta individu telah mendaftar untuk menerima suntikan melalui aplikasi MySejahtera, manakala 44,399 individu pula mendaftar melalui laman web dan call centre.

“Mengikut ratio pendaftaran kepada populasi sasaran daripada di MySejahtera, ini meliputi 22.8 peratus daripada penduduk disasarkan dan bilangan temu janji telah dikeluarkan adalah 391,877 untuk fasa pertama,” katanya.

Khairy berkata setakat ini, 301,699 telah menerima suntikan vaksin menerusi Program Imunisasi COVID-19 Kebangsaan dan antara penerima itu adalah jururawat (23.86 peratus); doktor (22.23 peratus); kumpulan kesihatan lain (23.40 peratus); tentera, polis dan lain-lain (21.33 peratus) dan hanya 0.11 peratus melibatkan anggota pentadbiran iaitu 302 orang.


Dr Noor Hisham diilih sebagai penerima Anugerah Kepimpinan PRCA Malaysia

KUALA LUMPUR, 17 Dis – Ketua Pengarah Kesihatan Tan Sri Dr Noor Hisham Abdullah dipilih sebagai penerima Anugerah Kepimpinan Persatuan Perhubungan Awam dan Komunikasi (PRCA) Malaysia tahun ini atas kepimpinan beliau dan kerja keras pasukannya dalam mengekang COVID-19 secara berkesan di negara ini.

Menurut PRCA Malaysia dalam satu kenyataan lewat malam ini, anugerah itu mengiktiraf dan memberi penghormatan peranan proaktif beliau dan dapat menjadi contoh dalam komunikasi COVID-19.

Presiden PRCA Malaysia Andy See berkata Dr Noor Hisham dengan nada tenangnya, sentiasa memastikan orang ramai maklum perkembangan terkini, memberikan temu bual dan waktu kerja yang panjang mencerminkan dedikasi, komitmen, pengorbanan dan daya tahan untuk memberikan perkhidmatan terbaik untuk rakyat dan negara dalam menghadapi pandemik.

“Atas semua pencapaiannya sebagai antara personaliti utama dalam mengemudi negara, berkomunikasi dengan orang ramai tepat pada masanya dan berkesan, mempertahankan negara dalam menghadapi pandemik COVID-19, PRCA Malaysia dengan bangganya memilih Tan Sri (Dr Noor Hisham) sebagai penerima Anugerah Kepimpinan PRCA Malaysia 2021,” katanya dalam kenyataan itu.

Tahun ini PRCA Malaysia mengiktiraf dedikasi petugas barisan hadapan dalam meneruskan tugas, masa dan tenaga mereka untuk membendung pandemik ini dan sebagai tanda penghargaan, Anugerah PR Malaysia (MPRA) menyumbang lapan hidangan makan malam yang dihantar kepada 30 petugas barisan hadapan sebagai tanda sokongan kepada komitmen dan usaha mereka yang tidak berbelah bahagi dalam menguruskan COVID-19.

Selepas hampir dua tahun tidak diadakan akibat pandemik COVID-19, MPRA 2021 muncul semula dengan menampilkan barisan yang lebih besar dengan lebih banyak kategori penyertaan, panel penilai yang diperluas serta integrasi yang lebih kukuh dengan perniagaan terkemuka melalui pakej penajaan yang menarik.

PRCA Malaysia ditubuhkan pada 1999 sebagai persatuan rasmi perunding daripada firma pakar perhubungan awam dan komunikasi serta profesional dalaman di Malaysia.- BERNAMA


Polis kenal pasti identiti empat anggota TUDM maut dalam kes tembakan

KUCHING 13 Ogos – Polis telah mengenal pasti identiti empat anggota Tentera Udara Diraja Malaysia (TUDM) yang maut dalam kejadian tembakan di kem TUDM di Kota Samarahan di sini, pagi tadi.

Ketua Polis Daerah Samarahan, Deputi Superintendan Sudirman Kram berkata, anggota yang maut terdiri daripada Koperal Udara (U) Ho Swee Boon dari Lundu; Koperal U Mohamad Ehsan Sehamat dari Asajaya; Laskar Udara (LU) Luk Nesly anak Nabau dari Sibu dan Koperal U Sharif Mohd Siddiq Al-Attas Wan Sabli dari Kuching.

Beliau berkata maklumat awal kejadian mendapati suspek dipercayai mengamuk dan masuk ke balai pengawal di kem Handau Skuadron 330 seterusnya mengambil senjata api.

“Ketika itu penyelia bertugas adalah Koperal Julaihi. Turut berada di situ adalah Koperal Mohd Saiful Dania, Koperal Jas anak Munap, LU Hezerin Muhd dan LU Afiq Nazmi Rozaidi.

“Suspek sempat bertanya nak hidup atau mati. Koperal U Sharif Mohd Siddiq cuba menenangkan suspek tetapi suspek telah melepaskan tembakan dan terkena perut Shariff.

TUDM dalam satu kenyataan pagi ini memaklumkan berlaku satu insiden tembakan membabitkan empat warga TUDM pada jam 7.15 pagi di Unit TUDM di Kota Samarahan, Kuching ketika waktu anggota bertugas.

TUDM juga menggesa semua pihak agar tidak menyebarkan sebarang spekulasi sehingga proses siasatan oleh polis selesai dan satu lembaga penyiasatan ditubuhkan bagi mengenal pasti punca kejadian.


KKM nafi video tular pelajar sekolah alami reaksi selepas divaksin

Kementerian itu menerusi kenyataan hari ini memaklumkan video berkenaan adalah video lama berkaitan kejadian keracunan gas di sebuah sekolah di Pasir Gudang, Johor pada 2019.

“Orang ramai disaran agar tidak menyebarkan sebarang maklumat palsu yang boleh menimbulkan kekeliruan dan kebimbangan dalam kalangan masyarakat sebaliknya merujuk media sosial rasmi KKM untuk mendapatkan maklumat yang sahih dan terkini,” menurut kenyataan itu. – BERNAMA


Daesh: Pendakwaan tarik balik rayuan terhadap hukuman penjara dua lelaki

PUTRAJAYA, 4 Jan – Mahkamah Rayuan di sini hari ini membatalkan rayuan pendakwaan terhadap hukuman penjara dua tahun yang dijatuhkan ke atas dua rakan kerana memberi bantuan kewangan RM100 bagi melakukan aktiviti keganasan di Indonesia empat tahun lepas.

Panel tiga Hakim Mahkamah Rayuan yang diketuai Datuk Hanipah Farikullah membuat keputusan itu selepas Timbalan Pendakwa Raya Fauziah Daud memaklumkan pihaknya menarik balik rayuan ke atas Muhammad Syazani Mahzan dan Muhamad Nuurul Amin Azizan.

Muhammad Syazani dan Muhamad Nuurul Amin, yang ditahan reman sejak 14 Mei 2019, telah selesai menjalani hukuman penjara itu pada 11 Jan 2021.

Mereka, yang diwakili peguam Nik Zarith Nik Moustpha dan Fariza Mohammad hadir ke mahkamah dengan ditemani beberapa ahli keluarga serta kelihatan tenang selepas prosiding kes itu selesai.

Pada 11 Jan 2021, Mahkamah Tinggi Kuala Lumpur memerintahkan Muhammad Syazani dan Muhamad Nuurul Amin, kedua-duanya berusia 30 tahun, menjalani hukuman itu bermula dari tarikh mereka ditangkap pada 14 Mei 2019.

Mereka mengaku bersalah atas pertuduhan pilihan mengendalikan secara tidak langsung harta pengganas iaitu dengan cara memberi bantuan kewangan untuk disalurkan ke dalam akaun milik seorang warga Indonesia Agus Riyadi bagi tujuan melakukan aktiviti keganasan.

Kesalahan itu dilakukan di BFC Exchange Malaysia Sdn Bhd yang beralamat di Jalan Kampung Baru, Sungai Petani, Kedah pada 4.29 petang 6 Mac 2018 mengikut Seksyen 130Q Kanun Keseksaan yang membawa hukuman maksimum penjara 20 tahun atau denda dan boleh dilucut hak mana-mana harta tersebut.- BERNAMA


Gagal di Piala AFF, Tan Cheng Hoe letak jawatan

Menurut Setiausaha Agung FAM Mohd Saifuddin Abu Bakar, Cheng Hoe telah mengadakan perbincangan dengan pihak pengurusan FAM dan menyatakan hasratnya itu.

“Selepas berbincang secara terbuka dari semua sudut, pihak pengurusan FAM akhirnya menghormati keputusan tersebut dan telah bersetuju untuk melepaskan Cheng Hoe menerusi persetujuan bersama kedua-dua pihak.

“FAM mengucapkan setinggi-tinggi ucapan terima kasih kepada Cheng Hoe yang secara keseluruhannya telah berkhidmat selama 14 tahun bersama FAM sejak bergelar penolong jurulatih skuad B-20 kebangsaan pada 2005 hingga 2013 sebagai penolong jurulatih kebangsaan dan kembali semula pada 2017 sebagai penolong jurulatih kebangsaan kepada Nelo Vingada.

“Antara kejayaan yang diraih beliau ialah membantu Malaysia memenangi pingat emas Sukan SEA 2009 dan menjuarai Piala Suzuki AFF 2010 ketika bergelar pembantu kepada Datuk K. Rajagobal serta naib juara Piala Suzuki AFF 2018 selaku ketua jurulatih,” katanya.


Senarai akhir atlet Sukan Olimpik dimuktamad Julai

AYER KEROH 27 April. – Senarai akhir atlet negara yang akan mewakili Malaysia ke kejohanan Sukan Olimpik Tokyo 2020 akan diketahui selewat-lewatnya awal Julai ini.

Ketua Pengarah Majlis Sukan Negara (MSN) Datuk Ahmad Shapawi Ismail berkata, senarai itu akan diputuskan selepas semua persatuan sukan selesai menjalankan proses kelayakan atlet masing-masing.

“Kita juga ada beberapa kejohanan seperti sukan terjun, (kontinjen) baru sahaja bertolak ke Tokyo dan ada beberapa lagi kejohanan sukan seperti golf masih lagi sedang berjalan.

“Senarai akhir itu akan diperolehi awal Julai, selepas semua persatuan-persatuan sukan antarabangsa selesai menjalankan proses itu, jadi sekarang ini seluruh dunia sedang bergelut untuk mengadakan kejohanan kelayakan,” katanya.

Beliau berkata demikian kepada pemberita pada program pelepasan Jelajah Sokongan Kontinjen Road To Tokyo 2020 di pekarangan Kompleks Seri Negeri di sini, hari ini, yang disempurnakan Ketua Menteri Melaka Datuk Seri Utama Sulaiman Md Ali.

Mengulas lanjut, beliau berkata, memandangkan proses kelayakan suntuk untuk diputuskan, terdapat juga proses kelayakan yang hanya dilihat berdasarkan tahap kesihatan atlet berkenaan.

“Suka diingatkan juga bagi pasukan hoki, jika ada satu pasukan yang menarik diri seperti ura-ura pasukan Afrika Selatan, pasukan hoki lelaki kita akan menjadi pasukan simpanan pertama yang layak ke Olimpik, jadi semua kelayakan itu akan berlaku dalam sedikit masa lagi,” katanya.


Tragedi selepas solat Jumaat

Mohd Asyraf Fakrul, 6, ditemui lemas oleh anggota bomba yang menjalankan operasi mencari dan menyelamat bermula kira-kira jam 3.45 petang tadi.

Ketua Polis Daerah Melaka Tengah Asisten Komisioner Christopher Patit berkata, mangsa ditemui Pasukan Penyelamat Di Air (PPDA) dalam keadaan terlentang di dasar pasir kira-kira 9 meter dari pantai pada jam 6.22 petang.

Katanya, seramai 14 keanggotaan Polis Diraja Malaysia (PDRM), dibantu 24 anggota Jabatan Bomba dan Penyelamat Malaysia (JBPM) Melaka dari Balai Bomba dan Penyelamat (BBP) Tangga Batu dan BBP Melaka Tengah.

Turut membantu, anggota daripada Jabatan Laut dan Agensi Penguatkuasaan Maritim Malaysia (Maritim Malaysia) terlibat dalam operasi mencari dan menyelamat yang berlangsung selama tiga jam.

“Orang awam yang berada di pantai telah menegur mereka dan dua daripada kanak-kanak terbabit pulang ke rumah, namun mangsa bersama seorang lagi masih kekal bermandi-manda.

“Dalam kejadian itu, mangsa dipercayai telah terjun daripada sebuah pembentungan ke dalam laut dan tidak timbul menyebabkan rakannya pergi mendapatkan bantuan. Mayat mangsa dibawa ke Hospital Melaka untuk dibedah siasat,” katanya.

Beliau turut menasihati ibu bapa dan keluarga agar peka dengan keselamatan anak-anak khususnya menjelang musim tengkujuh yang bakal tiba tidak lama lagi.


Isu kalimah Allah: Jakim tunggu perkenan Majlis Raja-Raja untuk tindakan lanjut

KUALA LUMPUR 19 Mac. – Jabatan Kemajuan Islam Malaysia (Jakim) dan agensi agama Islam yang lain akan mengambil tindakan selanjutnya berhubung isu penggunaan kalimah Allah selepas mendapat perkenan Majlis Raja-Raja.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata pihaknya telah menyerahkan laporan hasil perbincangan antara mufti dan pakar undang-undang seluruh negara yang berlangsung pada Selasa lepas berhubung isu itu kepada Penyimpan Mohor Besar Raja-Raja.

“Kita akan uar-uarkan tindakan selanjutnya yang akan diambil,” katanya kepada pemberita selepas menghadiri perhimpunan agensi di bawah Menteri di Jabatan Perdana Menteri (Hal Ehwal Islam) di Masjid Negara semalam.

Pada 10 Mac lalu, Mahkamah Tinggi Kuala Lumpur memutuskan bahawa penganut agama Kristian di seluruh negara boleh menggunakan kalimah Allah dan tiga perkataan Arab iaitu Baitullah, Kaabah dan solat dalam penerbitan agama mereka untuk tujuan pendidikan.

Ditanya sama ada Jakim akan mengambil sebarang tindakan sebagai menyokong Kementerian Dalam Negeri dan Kerajaan Malaysia yang membuat rayuan terhadap keputusan itu, Zulkifli berkata ia bergantung kepada keputusan Majlis Raja-Raja selepas meneliti hasil mesyuarat bersama mufti berkenaan.


Tabung Haji umum agih keuntungan 3.10 peratus

KUALA LUMPUR, 2 Mac – Lembaga Tabung Haji (TH) pada Selasa mengumumkan agihan keuntungan lebih baik iaitu 3.10 peratus selepas zakat bagi tahun kewangan berakhir 31 Dis, 2020 berbanding 3.05 peratus pada 2019, kepada kira-kira sembilan juta pendeposit.

Menurut kenyataan badan pengurusan haji, simpanan dan pelaburan itu, agihan keuntungan bagi 2020 melibatkan jumlah sebanyak RM2.24 bilion berbanding RM2.14 bilion pada 2019.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al Bakri berkata prestasi kewangan TH pada 2020 kekal positif meskipun persekitaran ekonomi negara dan dunia berada dalam keadaan tidak menentu sejak penghujung 2019 akibat pandemik COVID-19.

“Sebagai institusi yang memegang amanah mengurus hampir RM77 bilion deposit umat Islam Malaysia, TH akan terus memastikan dana ini dilaburkan dengan selamat agar kekal mampan,” katanya dalam kenyataan tersebut.

Menurut TH jumlah deposit telah mencecah RM76.7 bilion pada 26 Feb, 2021 iaitu paras tertinggi dalam sejarahnya, sekali gus mencerminkan keyakinan pendeposit terhadap TH terus kekal utuh.

“Oleh itu para pendeposit tidak perlu lagi membayar zakat ke atas wang simpanan dan agihan keuntungan yang diterima oleh mereka. Pembayaran zakat ini akan memberi manfaat kepada golongan asnaf yang memerlukan di seluruh negara,” menurut TH.

Urusniaga TH akan ditangguhkan sementara waktu bermula 8 malam, Selasa 2 Mac, 2021 sehingga 12 tengah hari, Rabu 3 Mac, 2021, bagi melancarkan urusan agihan keuntungan.

TH menjelaskan para pendeposit boleh menyemak agihan keuntungan yang dikreditkan ke akaun masing-masing selepas 12 tengah hari Rabu 3 Mac, 2021 menerusi aplikasi THiJARI, kaunter TH, Bank Islam dan Bank Rakyat selain saluran elektronik bank rakan strategik TH iaitu Bank Islam, Bank Rakyat, Maybank dan CIMB.

Mengenai perkembangan ibadah haji, Zulkifli berkata sehingga kini kerajaan Arab Saudi masih belum mengeluarkan kenyataan rasmi berkaitan musim haji 2021 walaupun telah menerima kira-kira 100,000 jemaah umrah sejak 1 Nov, 2020.

“Oleh itu saya menasihati semua bakal haji untuk mengikuti kursus asas haji mingguan yang sedang dianjurkan oleh TH secara dalam talian. Bakal-bakal haji juga perlu menjaga kesihatan diri dengan menjaga pemakanan dan lakukan senaman kerana ibadat haji menuntut kekuatan fizikal dan mental,” katanya.

Beliau berkata ibadah haji telah ditangguhkan akibat pandemik yang melanda negara dan seluruh dunia justeru, beliau menyeru seluruh umat terus berdoa agar pandemik ini pulih sepenuhnya dan seterusnya dapat menjadi tetamu Allah di tanah suci.- BERNAMA


Miss Grand Kebaya Cilik dan Cosplay gamit peserta luar Melaka

AYER KEROH 29 Mei – Pertandingan Miss Grand Kebaya Cilik dan Peragaan Cosplay antara pertandingan yang dianjurkan bagi memperkasakan lagi pelancongan budaya Negeri Melaka.

“Bagi pertandingan Miss Grand Kebaya Cilik meskipun bukan pertama kali dianjurkan, namun tahun ini kita buat secara besar-besaran atas permintaan tinggi daripada ibu bapa.

“Seramai 28 penyertaan bagi Miss Grand Kebaya Cilik dan kita dapati ada yang datang dari Johor, Kuala Lumpur, Selangor, Pahang dan juga Perak.

“Selain itu juga mahu mendidik generasi muda ini mengenai busana kebaya yang dipakai, bukan setakat peraga sahaja, tetapi mereka tahu nilainya,” katanya ketika ditemui pada Pertandingan Miss Grand Kebaya Cilik dan Peragaan Cosplay, di sini, baru-baru ini.

Namun begitu katanya, maklum balas diterima amat positif dengan sebahagian besar peserta tampil menggayakan watak anime dan kartun yang amat kreatif serta menarik.

“Bagi kategori ini kami terima 17 penyertaan. Cosplay ini mempunyai peminatnya tersendiri dan apa yang mahu dikaitkan dengan seni dan budaya, kita melihat teatrikal peserta ketika memperagakan kostum pilihan mereka,” jelasnya.

Keputusan penuh, Adik Eva Jaslin Qistina Mahathir,10, dengan busana kebaya labuh nerona biru muncul sebagai Miss Grand Kebaya Cilik, membawa pulang wang tunai RM300, piala, tiara, selempang, hamper dan sijil.

Manakala, bagi Pertandingan Peragaan Cosplay pula dimenangi oleh Mohd Aizat Mohd Azual, 37, dengan memakai kostum watak adiwira Kamen Rider 01 dan membawa pulang wang tunai RM300, hamper serta sijil penyertaan.


Terbuka Jerman: Zii Jia melangkah ke suku akhir

KUALA LUMPUR, 10 Mac – Perseorangan nombor satu badminton negara Lee Zii Jia sekali lagi digasak hari ini dalam perlawanan menentang Christo Popov dari Perancis, sebelum berjaya menempah tempat pada suku akhir Terbuka Jerman.

Pemain berusia 23 tahun di ranking ketujuh dunia itu terpaksa berkerja keras selama 61 minit untuk menyingkirkan pemain ke-62 dunia Popov 21-13, 18-21, 21-12, dalam pusingan kedua kejohanan itu di Westenergie Sporthalle, Muelheim.

Pada aksi suku akhir esok, Zii Jia akan berdepan cabaran dari pemenang perlawanan antara Zhao Junpeng dari China dan pemain Korea Selatan Heo Kwanghee.

Semalam, juara bertahan All England itu terpaksa bermain perlawanan rubber set sebelum menewaskan Mark Caljouw dari Belanda 19-21, 21-13, 21-8 selepas 52 minit.- BERNAMA


Najib tidak dibenar keluar kenyataan dari penjara

BANDA HILIR 20 Oktober – Jabatan Penjara Malaysia, tidak membenarkan sebarang kenyataan membabitkan Pilihan Raya Umum Ke-15 (PRU15) dikeluarkan oleh bekas Perdana Menteri Datuk Seri Najib Razak.

Pengarah Bahagian Dasar Kepenjaraan Jabatan Penjara Malaysia, Supri Hashim berkata, mana-mana banduan yang sedang menjalani hukuman penjara tidak boleh mengeluarkan sebarang kenyataan begitu juga dengan Najib.

“Apa-apa kenyataan, malahan surat, dokumen yang dikeluarkan pun akan ditapis terlebih dahulu termasuk surat kepada keluarga, penjara akan tapis,” katanya menjawab soalan media sama ada Penyandang Ahli Parlimen Pekan iti dibenarkan mengeluarkan kenyataan berhubung situasi PRU15.

Beliau berkata demikian pada sidang media selepas Majlis Perasmian Pameran Menjangkau Abad Dinding Penjara, di Muzium Penjara Banda Hilir, yang dirasmikan oleh Exco Hal Ehwal Wanita, Pembangunan Keluarga dan Kebajikan negeri Datuk Kalsom Noordin, hari ini.


Kesatuan pekerja mohon tarikh kuat kuasa gaji minimum diwartakan

Presidennya Datuk Mohamed Shafie BP Mammal berkata langkah pewartaan itu perlu agar semua majikan mematuhi keputusan kerajaan iaitu melaksanakan gaji minimum pada tarikh tersebut dan bukannya pada tarikh lain.

“UNI-MLC mengalu-alukan pengumuman terbaharu dibuat Perdana Menteri semalam namun tidak mahu pengumuman itu tinggal pengumuman. Pada masa lalu, pernah wujud situasi tarikh pengumuman mengenai pelaksanaan dan penguatkuasaan berbeza disebabkan pelbagai faktor.

“UNI-MLC tidak mahu keadaan yang sama berulang. UNI-MLC tidak mahu kerajaan tunduk kepada tekanan mana-mana pihak sekali gus menangguhkan tarikh pelaksanaan dan penguatkuasaan (gaji minimum),” menurutnya dalam kenyataan hari ini.

Semalam, Perdana Menteri Datuk Seri Ismail Sabri Yaakob mengumumkan kerajaan meluluskan pelaksanaan kadar gaji minimum RM1,500 sebulan di seluruh negara mulai 1 Mei ini dan ia akan berkuat kuasa terlebih dahulu membabitkan syarikat besar serta syarikat berkaitan kerajaan (GLC).

Presiden Kesatuan Pekerja-Pekerja Keretapi Tanah Melayu Berhad (KPPKTMB) Abdul Razak Md Hassan, ketika dihubungi Bernama, pula berkata kerajaan perlu mengawal harga barangan keperluan bagi mengelak peningkatan harga selepas pengumuman gaji minimum itu.

Beliau berkata pengumuman itu memberi kelegaan kepada golongan berpendapatan rendah (B40) terutama dalam keadaan kos sara hidup yang tinggi namun jika harga barangan keperluan terus meningkat, kenaikan gaji minimum tidak dapat membantu golongan berkenaan.

Presiden Kesatuan Pekerja-Pekerja Pakaian Seragam Pos Malaysia Berhad Semenanjung Malaysia (UPUS) Ismail Ali berkata pengumuman itu adalah berita baik yang sudah lama dinantikan kerana kebanyakan syarikat tidak berminat mengadakan perbincangan mengenainya dalam perjanjian bersama.

Beliau berkata pekerja yang terkesan akibat tiada perubahan dalam perjanjian bersama kini boleh menarik nafas lega dengan pengumuman gaji minimum itu.

“Pengumuman ini memberi sedikit kelegaan kepada pekerja yang terkesan secara langsung disebabkan tiada perubahan perjanjian bersama (untuk kenaikan gaji), dengan adanya arahan ini boleh dilaksanakan kepada mereka yang terlibat,” katanya.

Menteri Sumber Manusia Datuk Seri M. Saravanan dalam kenyataan hari ini memaklumkan perincian mekanisme dan pelaksanaan kadar gaji minimum RM1,500 sebulan akan diumum tidak lama lagi.

Kali terakhir gaji minimum dinaikkan ialah pada 1 Feb 2020 daripada RM1,100 kepada RM1,200 sebulan ketika pembentangan Bajet 2020. – BERNAMA


Lawatan keluarga di PUSPEN sempena Aidilfitri dibenarkan-AADK

KUALA LUMPUR 7 Mei. – Sesi lawatan keluarga di Pusat Pemulihan Penagihan Narkotik (Puspen) dibenarkan bersempena sambutan Hari Raya Aidilfitri selama empat hari bermula 13 Mei.

Agensi Antidadah Kebangsaan (AADK) dalam kenyataan memaklumkan ini bagi memberi ruang kepada keluarga dan klien (penghuni Puspen) meraikan Syawal bersama-sama selain mengeratkan hubungan antara AADK dengan masyarakat.

“Sesi lawatan perlu mematuhi prosedur operasi standard (SOP) yang ditetapkan selaras dengan pelaksanaan Perintah Kawalan Pergerakan (PKP), PKP Bersyarat dan PKP Pemulihan.

“Kehadiran keluarga adalah secara janji temu awal melalui pegawai pemulihan yang boleh dibuat menerusi pangggilan telefon, khidmat pesanan ringkas (SMS), pesanan melalui aplikasi WhatsApp, surat atau emel,” menurut kenyataan itu.

AADK menjelaskan kebenaran lawatan hanya daripada keluarga terdekat sahaja misalnya, ibu bapa, kakak, adik atau pasangan yang telah disahkan oleh pegawai pemulihan.


DUN Taboh Naning: ADUN Taboh Naning bantu mangsa kemalangan

TABOH NANING 8 Julai – Demi keprihatinan terhadap kesusahan dialami rakyat, Ahli Dewan Undangan Negeri (ADUN) Taboh Naning, Zulkiflee Md Zin tampil menghulurkan bantuan kepada mangsa kemalangan di Simpang Ampat, di sini hari ini.

Menerusi hantaran Facebook Dewan Undangan Negeri (DUN) Taboh Naning, wakil rakyat kawasan itu memberhentikan kenderaanya ketika dalam perjalanan pulang dari pejabatnya sebaik melihat kemalangan itu.

“Dalam perjalanan balik ke pejabat bertembung dengan satu kemalangan. Encik Abd Manaf Md Aris, orang kampung Taboh Naning terjatuh dari motosikal akibat melanggar wayar elektrik pada tiang yang patah (akibat) dilanggar lori.


Bantu penduduk hadapi masalah terima bantuan kebajikan – ADUN

SUNGAI RAMBAI 15 Jun – Penduduk Dewan Undangan Negeri (DUN) Sungai Rambai yang mempunyai masalah untuk menerima sumbangan kebajikan perlu memaklumkan perkara itu dengan segera.

Ahli Dewan Undangan Negeri (ADUN)nya, Siti Faizah Abd Azis berkata pihaknya akan cuba membantu bagi memastikan penerima yang benar-benar layak menerima manfaat itu.

“Sesiapa yang sebelum ini pernah terima bantuan kebajikan tapi tahun ini tidak dapat, datang jumpa saya…saya cuba bantu dan semak kenapa tidak layak terima bantuan.

“Sebab penerima kebajikan ini setiap tahun ia akan renew (kemaskini) semula dokumen mereka, jadi mungkin ada perubahan dari segi penerimaan bantuan,” katanya.

Beliau berkata demikian ketika berucap pada Majlis Penyampaian Sumbangan Zakat Kepada Asnaf DUN Sungai Rambai di Dewan Japerun Sungai Rambai di sini, hari ini.

“Terima kasih kepada Bank Rakyat memperuntukkan sejumlah RM20,000 kepada DUN ini supaya saya dapat salurkan kepada 200 asnaf secara keseluruhannya,” katanya.


Whatsapp hanya sokong versi iOS & Android tertentu pada 2021

KEPADA pengguna aplikasi Whatsapp yang menggunakan sistem iOS (iphone) dan Android lama, anda disaran untuk menggunakan peranti telefon pintar baharu kerana menjelang 2021, WhatsApp akan berhenti berfungsi pada telefon pintar yang tidak menggunakan sekurang-kurangnya sistem versi iOS 9, Android 4.0.3 dan juga KaiOS 2.5.1. Bagi sistem operasi KaiOS, ianya termasuk kepada pengguna peranti JioPhone dan JioPhone 2, menurut sumber portal soyacincau.com.

Untuk iPhone, semua model iPhone hingga iPhone 4 akan kehilangan sokongan untuk WhatsApp. Ini bermakna mereka yang menggunakan iPhone 4S, iPhone 5, iPhone 5S, iPhone 6, dan iPhone 6S perlu mengemaskini sistem operasi mereka ke iOS 9 atau lebih baharu untuk terus menggunakan WhatsApp.

Meskipun tidak banyak peranti android yang mempunyai versi itu, tetapi perlu anda ketahui antara model telefon yang tidak lagi dapat menyokong WhatsApp ialah HTC Desire, LG Optimus Black, Motorola Droid Razr, dan Samsung Galaxy S2.

Mungkin ada telefon pintar Android lain yang dapat berjalan pada versi Android yang lebih lama, namun ia akan kehilangan sokongan untuk WhatsApp ketika 2020 hampir di penghujungnya.

Oleh itu, untuk menggunakan semua ciri yang ada pada WhatsApp, pengguna perlu memastikan bahawa peranti sudah dikemaskini kepada sistem operasi yang terbaharu. Anda juga boleh menyemak peranti anda untuk mengetahui versi yang anda miliki.


Polis rampas arak bernilai RM118,691, tahan suami isteri warga Myanmar

BUKIT MERTAJAM, 9 Jun – Pasukan Polis Marin (PPM) Wilayah Satu Pulau Pinang menahan sepasang suami isteri warga Myanmar dan merampas pelbagai jenis minuman keras bernilai RM118,691 termasuk cukai yang disimpan dan diniagakan tanpa kebenaran, dalam dua serbuan Op Kontraban di Taman Nagasari, Perai di sini semalam.

Komander PPM Wilayah Satu, Pulau Pinang ACP Shamsol Kassim berkata bertindak hasil maklumat awam dan risikan yang dijalankan, sepasukan Unit Risikan Marin (URM) menyerbu dua premis berkenaan pada 11 pagi.

Beliau berkata dalam serbuan pertama ke atas sebuah rumah dua tingkat di taman berkenaan, polis menahan pasangan berumur 30 dan 40 tahun itu selepas menemukan 1,272 tin minuman keras pelbagai jenama di dalam rumah itu, dan dalam serbuan susulan di sebuah rumah di taman yang sama 3,960 tin lagi arak pelbagai jenama ditemukan.

Bercakap kepada pemberita di sini hari ini beliau berkata kesemua 5,232 tin arak yang dirampas itu dianggarkan bernilai RM118,691 termasuk cukai, dan pemeriksaan mendapati pasangan itu tidak mempunyai lesen untuk menjual dan menyimpan semua minuman keras berkenaan.

Shamsol berkata pasangan itu mengaku semua minuman keras itu adalah milik mereka dan dua buah rumah berkenaan memang dijadikan mereka sebagai stor menyimpan arak.

Katanya pasangan itu direman selama lima hari bagi membantu siasatan, dan kes disiasat di bawah Seksyen 135 Akta Kastam 1967 dan Akta Eksais 1976.

Beliau seterusnya meminta kerjasama orang ramai membantu pihak polis dengan menyalurkan maklumat mengenai sebarang kegiatan jenayah termasuk penyeludupan rokok, dadah dan pendatang asing dengan menelefon 04-6558222.- BERNAMA